title: Abdullahi Yusuf Ahmed

text: Vuoden 2006 aikana Islamilaisten oikeusistuinten liitto sai haltuunsa Mogadishun ja suuren osan maasta, ja sen joukot lähestyivät myös väliaikaisen hallituksen Baidoaa. Tuolloin Somalian naapurimaan Etiopian joukot liittyivät Somalian väliaikaisen hallituksen puolelle ja tykistön ja lentokoneiden tuella islamistien vastarinta mureni nopeasti.


title: Abdullahi Yusuf Ahmed

text: Abdullahi Yusuf saapui Somalian pääkaupunkiin Mogadishuun ensimmäisen kerran 8. tammikuuta 2007 islamistien paettua Etiopian ja väliaikaisen hallituksen joukkoja.


title: Abdullahi Yusuf Ahmed

text: Hänen loppukauttaan varjostivat erimielisyydet ja valtakamppailu muiden Somalien johtajien kanssa. Pääministeri Nur Hassan Hussein erotti joulukuussa 2008 Mogadishun pormestarin, joka oli presidentin läheinen liittolainen. Tuon jälkeen Yusuf erotti Husseinin. Somalian parlamentti päätti kuitenkin seuraavana päivänä tukea Husseinia ja kumosi siten presidentin erottamispäätöksen.


title: Abdullahi Yusuf Ahmed

text: Husseinilla ja Yusufilla oli eriäviä näkemyksiä suhtautumisesta maan islamistitaistelijoihin. Hussein olisi ollut valmis neuvotteluihin heidän kanssaan, mutta Yusuf nimitti heitä "terroristeiksi." Myös parlamentti tuki Djiboutin sopimusta vallanjaosta hallituksen ja "Somalian uudelleenvapauttamisen allianssin" kanssa.


title: Abdullahi Yusuf Ahmed

text: Erotettuaan Husseinin Yusuf nimesi liittolaisensa Mohamed Mohamoud Guled Gamaderen uudeksi pääministeriksi. Gamadere joutui eroamaan pian ja parlamentissa kierrätettiin aloitetta presidentin erottamiseksi virastaan.


title: Abdullahi Yusuf Ahmed

text: Abdullahi Yusuf Ahmed jätti eronpyyntönsä parlamentille sen kokoontuessa Baidoassa. Hänen viralliseksi seuraajakseen tuli puhemies Sheik Aden Madoobe.


title: Andrea del Verrocchio

text: Andrea del Verrocchio (1435–1488) oli italialainen kuvanveistäjä, kultaseppä ja taidemaalari, joka työskenteli Firenzessä Lorenzo de Medicin hovissa. Hänen oppilaistaan kuuluisimpia ovat Leonardo da Vinci ja Sandro Botticelli, mutta Verrocchio vaikutti myös Michelangeloon. Hänen tyylinsä on lähinnä varhaisrenessanssia.


title: Andrea del Verrocchio

text: Verrocchion alkuperäinen nimi oli Andrea di Michele di Francesco de’ Cioni mutta valmistuessaan kultasepäksi hän otti kisällivuosiensa mestarin nimen.


title: Andrea del Verrocchio

text: Verrocchio tunnetaan ennen kaikkea oppilaidensa takia. Hänen omista töistään tunnetuimpia ovat Bartolomeo Colleonin ratsastajapatsas, pronssipatsaat "Kristus" ja "Apostoli Tuomas" sekä "David".


title: Anu Koskinen

text: Anu Elina Koskinen (s. 12. helmikuuta 1973 Helsinki) on suomalainen näyttelijä ja teatteritaiteen tohtori, joka tunnetaan parhaiten Katja Vainion roolista MTV3:n televisiosarjassa "Salatut elämät" vuosina 1999–2003 ja 2004. Koskinen vieraili ohjelmassa maaliskuussa 2011 oltuaan poissa sarjasta kuusi vuotta, ja uudelleen maaliskuussa 2013, kun Katja Vainion sisko Jenni Vainio kuoli. Hän on esiintynyt myös vuoden 2006 "Saippuaprinssi"-elokuvassa.


title: Anu Koskinen

text: Hän valmistui Teatterikorkeakoulusta ensin teatteritaiteen maisteriksi, ja myöhemmin hän väitteli itsensä teatteritaiteen tohtoriksi.


title: Pepe Kalle

text: Pepe Kalle (30. marraskuuta 1951 – 28. marraskuuta 1998) oli kinshasankongolainen soukous-muusikko. Hän levytti 20-vuotisen uransa aikana yli kolmesataa laulua ja kaksikymmentä albumia. Pepe Kallen oikea nimi oli Kabasele Ya Mpanya, mutta hänet tunnetaan paremmin taiteilijanimellään.


title: Pepe Kalle

text: Pepe Kalle aloitti uransa yhtyeessä African Jazz. Myöhemmin hänestä tuli Lipua Lipua -yhtyeen laulaja. Lipua Lipuasta lähdettyään Pepe Kalle perusti yhtyeen Empire Bakuba. Myöhäisellä urallaan Pepe Kalle toimi sooloartistina ja teki yhteistyötä muun muassa Lutumba Simaron ja Nyoka Longon kanssa. Kallen sooloalbumeihin kuuluu muun muassa "Gigantafrique" (1990).


title: Pepe Kalle

text: Pepe Kalle kuoli sydänkohtaukseen vuonna 1998.


title: Kékélé

text: Kékélé on kongolainen rumbaa ja soukousia esittävä maailmanmusiikkiyhtye. Se perustettiin vuonna 2001. Useimmat Kékélén jäsenistä, kuten Syran Mbenza, Wutu Mayi, Nyboma, Bumba Massa ja Loko Massengo, tunnetaan myös muista yhtyeistä. Kékélé on esiintynyt Euroopassa ja Pohjois-Amerikassa.


title: Old Man’s Child

text: Old Man's Child on norjalainen black metal -yhtye. Galder (oikealta nimeltään Thomas Rune Anderson) perusti sen vuonna 1993. Yhtyeen kokoonpano vaihtelee jatkuvasti ja Galder on ainoa pitkäaikainen jäsen. Vaikka Galder liittyi vuonna 2001 Dimmu Borgiriin, hänen aktiivisuutensa Old Man's Childissa ei ole vähentynyt. Old Man's Childilla oli levytyssopimus Century Media Recordsin kanssa.


title: Old Man’s Child

text: Studioalbumit


title: Old Man’s Child

text: EP:t


title: Old Man’s Child

text: Kokoelma-albumit


title: Old Man’s Child

text: Demot


title: Orange Goblin

text: Orange Goblin on vuonna 1995 perustettu brittiläinen stoner rock -yhtye. Aluksi yhtye toimi nimellä Our Haunted Kingdom.


title: Orange Goblin

text: Yhtyeen viiden ensimmäisen albumin ajan sen levy-yhtiönä toimi Rise Above Records. Kuudennen albuminsa, Healing Through Fire (2007), Orange Goblin julkaisi Mayan/Sanctuary Recordsin kautta ennen siirtymistään Candlelight Recordsille, jonka tuottamana ilmestyi yhtyeen toistaiseksi viimeinen albumi, A Eulogy for the Damned (2012).


title: Dreams of Sanity

text: Dreams of Sanity oli itävaltalainen heavy metal -yhtye. Se perustettiin vuonna 1991. Yhtye ehti julkaista kolme albumia ennen hajoamistaan vuonna 2002.


title: Linoleumi

text: Linoleumi eli linoli on lattianpäällyste. Se on kulutusta kestävä ja siten usein julkisissa tiloissa käytetty materiaali. Linoleumin keksi englantilainen Frederik Walton, joka patentoi sen 1863.


title: Linoleumi

text: Linoleumi valmistetaan uusiutuvista materialleista kuten pellavaöljystä ja hartsista. Seokseen lisätään puu- tai korkkijauhetta, kalkkikiveä ja väripigmenttejä . Alustana käytetään juuttikangasta . Linoleumi koostuu siten jopa 97%:sti luonnonaineista.


title: Linoleumi

text: Käyttämällä eri värejä linoleumilla voidaan kuvioida lattiapintoja. Se on melko huokoinen materiaali, mutta oikein hoidettuna se on hyvin kestävä. Lattialinoleumissa pinnoitteena käytetään vesipohjaista akrylaattipinnoitetta tai PUR-pinnoitetta.


title: Linoleumi

text: Linoleumista voi syntyä sisäilmaan matalan hajukynnyksen VOC-yhdisteitä eli haihtuvia orgaanisia yhdisteitä, joista merkittävimpiä ovat: butanaali, heksanaali, heptanaali, oktanaali, nonanaali, dekanaali, etaanihappo, propaanihappo, butaanihappo, hiilihappo, tolueeni ja 2-pentyylifuraani.


title: Nokturnal Mortum

text: Nokturnal Mortum on ukrainalainen black metal -yhtye, joka on toiminut vuodesta 1995 jolloin julkaistiin myös yhtyeen ensimmäinen demo, "Twilightfall". Ensimmäinen albumi, "Goat Horns", julkaistiin vuonna 1997. Yhteensä yhtye on julkaissut viisi albumia.


title: Nokturnal Mortum

text:
Nokturnal Mortumin sanoitukset käsittelevät pääasiassa luontoa, slaavilaista pakanuutta ja Ukrainan kansanperinteitä. Myös yhtyeen albumien kansikuvat ovat sen mukaisia. 90-luvun lopussa yhtye oli tunnettu NSBM-genren esille tuojana, mutta viime vuosina radikaalit mielipiteet ovat kuitenkin vähentyneet ja Nokturnal Mortumia on vaikea laittaa enää NSBM-kategoriaan, missä se vielä 90-luvun lopussa hetken aikaan oli.
Jälkikäteen yhtye on selittänyt aikaisemmilta levyiltään puuttuvien kansallissosialististen aatteiden tuomisen 90-luvun lopun julkaisuihin provokaationa ja huomionhakemisena. Varggoth on myös ollut osallisena venäläisen Temnozor-yhtyeen live- ja äänityssessioissa.


title: Nokturnal Mortum

text: Vuonna 1993 yhtye tunnettiin nimellä Suppuration. Tuolloin musiikkityylinä oli death metal. Syksyllä 1993 bändi vaihtoi nimensä Crystaline Darknessiksi, ja musiikkityyli vaihtui black metalliksi. Pian nimi vaihtuikin Nocturnal Mortumiksi (huom. Nocturnal c:llä) ja vuonna 1995 yhtye äänitti ensimmäisen demonsa. Tuolloin bändin jäsenistöön kuului Suppuration-aikaiset jäsenet. Pian demon julkaisun jälkeen yhtye siirtyi yhä syvemmälle black metalliin, ja nimi muuttui Nokturnal Mortumiksi. Vuoden 1995 lopulla yhtye äänitti "Lunar Poetry" -demon, jonka julkaisi seuraavan vuoden syksyllä MetalAgen Records.


title: Nokturnal Mortum

text: Toisen demon julkaisun jälkeen Wortherax, bändin kitaristi, erosi yhtyeestä ja hänen tilalleen tulivat Karpath (kitara) ja Saturious (koskettimet). Tällöin yhtyeessä oli poikkeuksellisesti kaksi kosketinsoittajaa. Vuonna 1996 yhtye äänitti ensimmäisen albuminsa, Goat Hornsin. Levy onkin tunnettu juuri siksi, kun siinä soittaa kaksi kosketinsoittajaa. Jouluna 1996 yhtye äänitti "Return of the Vampire Lord" -EP:n, joka julkaistiin ensimmäisen kerran split-julkaisuna Lucifugumin kanssa MetalAgen Recordsin kautta. Nokturnal Mortum irtisanoi sopimuksensa MetalAgen Recordsin kanssa pian EP:n julkaisun jälkeen vedoten yhtiön "vääriin menettelytapoihin".


title: Nokturnal Mortum

text: Vuonna 1997 bändi äänitti "To the Gates of Blasphemous Fire" -albumin sekä "Marble Moon" -EP:n. "Marble Moon" sisälsi ukrainalaisen folk-kappaleen "Swallow" sekä Ukrainan kansallislaulun. Yhtye solmi "hyvän sopimuksen" amerikkalaisen The End Recordsin kanssa, joka lupautui julkaisemaan kaikki Nokturnal Mortumin albumit CD-levyinä. Aiemmat julkaisut olivat julkaistu kasetteina. Vuoden 1998 aikana julkaistiin bändin toinen albumi, "To the Gates of Blasphemous Fire". Vuoden 1999 tammikuussa yhtye erotti Karpathin (kitara) bändistä. Samana vuonna yhtye äänitti "NeChrist" -albumin, joka julkaistiin kasettimuodossa syksyllä 1999 Oriana Productionsin alaisena. CD-versio julkaistiin kesällä 2000.


title: Nokturnal Mortum

text: Kesällä 2000 Munruthel (rummut) ja Saturious (koskettimet) erosivat yhtyeestä. Istukan liittyi yhtyeeseen soittamaan koskettimia ja myöhemmin Khaoth sessiorumpaliksi. Syksyllä 2000 Munruthel liittyi kuitenkin palasi yhtyeeseen vakituiseksi rumpaliksi. Vrolok liittyi yhtyeeseen uudeksi kitaristiksi erotetun Karpathin paikalle. Vuoden loppuun mennessä myös Saturious oli palannut yhtyeeseen. Nokturnal Mortumin aktiivisuus pysähtyi vuonna 2001, kun yhtyeen jäsenien muut projektit veivät niin paljon aikaa.


title: Nokturnal Mortum

text: Yhtye muuttui aktiivisemmaksi vuoden 2002 aikana, kun se alkoi esiintyä. Saman vuoden aikana K liittyi yhtyeeseen toiseksi kosketinsoittajaksi puolen vuoden ajaksi. Myös Xaarquath (bassokitara) erosi bändistä, jolloin yhtyeen kitaristi Vrolok joutui soittamaan bassoa. Pian yhtyeeseen otettiin kitaristiksi Alzeth, joka osallistui uuden materiaalin työstämiseen. Uusi materiaali julkaistiin neljässä eri osassa: "Weltanschauung" -albumina, kahtena split-julkaisuna ja osana 11-vuotiskokoelmaa. "Weltanschauung" julkaistiin vuonna 2005, ja 11-vuotiskokoelma "Eleven Years among the sheep" vuonna 2004. Kokoelma sisälsi kappaleita "Suppuration"- ja "Crystaline Darkness" -aikaisilta julkaisuilta sekä livetaltiointeja.


title: Nokturnal Mortum

text: Vuonna 2003 yhtye erotti Munruthelin ja otti tilalle Odalvin.


title: Nokturnal Mortum

text: Yhtye on käynyt esiintymässä myös Suomessa, viimeksi Steelfest Open Airissa Hyvinkäällä vuonna 2015.


title: Sirri

text: Sirri on Iranille kuuluva saari Persianlahdella, Yhdistyneiden arabiemiraattien länsipuolella. Saarella tai sen lähistössä on useita öljy- tai kaasukenttiä.


title: Sirri

text: Saaren pinta-ala on 17,3 neliökilometriä. Saarella avattiin vuonna 2013 Persianlahden suurin nesteytetyn maakaasun (LNG) tuotantolaitos ja Iran pyrkii kasvattamaan saareen Irakin sodan jälkeen vuonna 1985 avattua vientiterminaalia (vientisatama). Saarelta johtaa Iranin mantereenpuoleiseen osaan ja Arabiemiirikuntiin yhteensä 900 kilometriä pitkä putkisto. Iranilla on maailman neljänneksi suurin todennettu öljyvaranto (kun liuskekaasua ei lueta mukaan) ja maailman toiseksi suurin maakaasuvarannoista.


title: Sirri

text: Saarella on lentokenttä (ICAO: OIBS).


title: Sirri

text: Saarelle sijoitettiin ilmapuolustukseksi Iranin Yhdysvalloilta hankkimia MIM-23 Hawk-ilmatorjuntaohjuksia. Iran sijoitti 1990-luvulla saarelle myös kiinalaisia HY-2 Silkworm -merimaaliohjuksia. Muutenkin Iran vahvisti Irakin sodan jälkeen rannikkopuolustustaan 1990-luvulla. Venäjältä hankittiin kaksi kilo-luokan dieselkäyttöistä sukellusvenettä sekä Kiinalta kymmenen C802-merimaaliohjuksin varustettua ohjusvenettä.


title: Sirri

text: Sirrin lähisaarista Abu Musasta ja Tunbista on Arabiemiirikunnat kiistellyt Iranin kanssa. Näiden Persianlahden saarten avulla voi periaatteessa sulkea Persianlahden Hormuzinsalmen länsipuolista meriliikennettä, mikäli laivaliikennettä uhataan merimaaliohjuksilla.


title: On Thorns I Lay

text: On Thorns I Lay on kreikkalainen heavy metal -yhtye. Se perustettiin vuonna 1992 Ateenassa nimellä "Phlebotomy". Yhtye sai uransa alkuvaiheissa vaikutteita enimmäkseen doom metallista ja sittemmin goottimetallista.


title: Candy Candy

text:
Candy Candy on Kyōko Mizukin ja Yumiko Igarashin luoma manga-sarja, jonka ilmestyminen alkoi vuonna 1975. Sarjan pohjalta on 70-luvulla tehty myös TV-anime ja myöhemmin elokuva, joka ei perustu ollenkaan mangoihin, vaan siihen on keksitty ihan uusi juoni.
Sarjaa on julkaistu myös suomeksi dubattuna VHS-kaseteilla 80- ja 90-luvuilla, kymmenen kasetin verran. (yksi kasetti sisältää kaksi jaksoa), ja toisin kuin takakansissa lukee että "Candy etsii sarjan aikana omia vanhempiaan" ei ole totta.


title: Candy Candy

text: Tarina alkaa Pony-neidin ja Sisar Marian löytäessä Ponikoti-nimisen orpokodin pihasta kaksi hylättyä lasta: Candyn ja Annien. Candystä ja Anniesta tulee parhaat ystävykset ja he varttuvat yhdessä Ponikodissa. Heillä on sama haave, kuin kaikilla orpolapsilla: saada isä ja äiti. Aikanaan Annie adoptoidaan rikkaaseen perheeseen ja Candy jää yksin Clean-nimisen pesukarhun kanssa. Surressaan menetettyä ystäväänsä Candy tapaa salaperäisen Kukkulan prinssin, joka soittaa säkkipilliä ja sanoo hänelle: ”Älä itke, olet kauniimpi kun hymyilet!”. Prinssin lähdettyä Candy löytää maasta riipuksen, jota alkaakin säilyttää muistona prinssistään.


title: Candy Candy

text: Candy päättää kouluttautua sairaanhoitajaksi samaan aikaan, kun Ensimmäinen Maailmansota syttyy. Albert liittyy armeijaan, mutta loukkaantuu junaonnettomuudessa menettäen muistinsa. Albert joutuu samaan sairaalaan, missä Candy on töissä ja Candy alkaakin huolehtia erityisesti hänestä. Lopulta Albertin muisti palaa. Myös Stear liittyy armeijaan aikeinaan tulla lentäjäksi. Taistelussa hänet kuitenkin ammutaan alas ja hän kuolee. Candy on surullinen, mutta Albert lohduttaa häntä.


title: Vöyrinkaupunki

text: Vöyrinkaupunki () on Vaasan keskustan kupeessa sijaitseva Onkilahteen rajautuva puutalokaupunginosa. Se kuuluu Vöyrinkaupungin suuralueeseen.


title: Vöyrinkaupunki

text: Alueen puutalot ovat 1890–1940-luvuilla rakennettuja. Useat talot rakennettiin työläisväestön asunnoiksi, ja siten asuntokoot ovat melko pieniä, kaksion ollessa todennäköisesti yleisin huoneistotyyppi. Vanhoja taloja on säilynyt sen jälkeen, kun 1980-luvun lopulla alueen rakennusten kerrosluku rajattiin kolmeen, jolloin vanhojen talojen purkaminen ei enää automaattisesti kannattanut lisäkerrosneliöiden toivossa. Ennen kaavamuutosta useita taloja purettiin ja niiden tilalle rakennettiin kerrostaloja. Useimmat vanhat puutalot ovat nykyisin suojelukohteita.


title: Vöyrinkaupunki

text: Alueen suosio on kasvanut viime aikoina ja Vöyrinkaupungin rajamaille on rakennettu uusia asuntoja. Keskustan läheisyydestä huolimatta alue on varsin rauhallista ja idyllistä asuinaluetta.


title: Vöyrinkaupunki

text: Alueella sijaitsee ns. Malmöntalo, joka on Vaasan ruotsalaisen ystävyyskaupunki Malmön lahjoitus sodasta toipuvalle Vaasalle. Vöyrinkaupungilla sijaitsee paljon Vaasan opiskelija-asuntosäätiön opiskelija-asuntoja mm. Olympia-korttelissa. Olympiakatu on saanut nimensä Suomen moottoritehtaasta, joka valmisti siellä Olympia-moottoreita.


title: Vöyrinkaupunki

text: Vöyrinkaupungilla on kaksi peruskoulua; Onkilahden koulu (ala-aste) ja Vöyrinkaupungin koulu (yläaste).


title: Vöyrinkaupunki

text: Vöyrinkaupungilla sijaitsee Vaasan suurin ja vanhin hautausmaa, joka jakautuu kahteen osaan: vanhaan ja uuteen. Vanhassa osassa, joka sijaitsee Vöyrinkadun läntisellä puolella, on sankarihautausmaa. Lisäksi vanhalle puolelle on haudattu monia Vaasan historian merkkihenkilöitä kuten A.A Levón.


title: Vöyrinkaupunki

text: Vuonna 2015 Vöyrinkaupungilla asui 3172 asukasta.


title: Disincarnate

text: Disincarnate on yhdysvaltalainen death metal - yhtye. Sen perusti kitaristi James Murphy, joka on toiminut myös yhtyeissä Testament, Cancer, Obituary ja Death. Yhtye julkaisi ensimmäisen albuminsa, "Dreams of the Carrion Kindin" vuonna 1993. Yhtye on tällä hetkellä työskentelemässä toisen albumin parissa. Sen julkaisu ajankohtaa ei tiedetä vielä.


title: Pantomiimi

text: Pantomiimi on sanaton esitys tai näytelmä, joka perustuu esittäjiensä eleisiin, ilmeisiin ja liikkeisiin. Sen esiintyjät maalaavat usein kasvonsa liidunvalkoisiksi. Modernilla pantomiimilla on hyvin vahva kytkentä italialaiseen commedia dell'arteen. Pantomiimikkoja näkee suurkaupunkien kaduilla katutaiteilijoina. Monet heistä toistavat Marcel Marceaun kuuluisaksi tekemiä liikesarjoja: tuulta vasten kävely, banaanin kuoriminen, suuren näkymättömän laatikon sisään joutuminen.


title: Pantomiimi

text: Isossa-Britanniassa sana pantomiimi kuitenkin tarkoittaa perinteistä näytelmää, johon liittyy tanssia, laulua ja humoristinen käsikirjoitus. Pantomiimikiertueet esiintyvät erityisesti joulunaikaan, mutta jotkut niistä kiertävät ympäri vuoden. Pantomiimin pohjana käytetään usein perinteistä lasten satua, Tuhkimon ollessa suosituin. Prinsessa Ruusunen, Jaakko ja Pavunvarsi ja Aladdin ovat kaikki suosittuja pantomiimisatuja. Pantomiimissä sekoitetaan usein sukupuoliroolit, ja erityisesti paha siskopuoli on lähes poikkeuksetta miehen esittämä rooli ja prinssinä nähdään nuori nainen.


title: Lee ”Scratch” Perry

text: Lee ”Scratch” Perry ("Rainford Hugh Perry", s. 20. maaliskuuta 1936, Kendal, Jamaika) on yksi merkittävimmistä reggae- sekä dub-musiikin vaikuttajista.


title: Haapaniemi (Kuopio)

text: Haapaniemi on Kuopion kaupunginosa keskustan eteläpuolella noin kilometrin päässä torilta, ruutukaavan lounaispuolella. Kaupunginosan asukasluku on noin 4 000. Saaristokaupunkiin kulkevan Saaristokadun pohjoispää johtaa Haapaniemelle, samoin kuin moottoritien keskustaan johtava eteläinen ramppi.


title: Haapaniemi (Kuopio)

text: Alueesta suunniteltiin huvilakaupunginosaa vuonna 1899 pidetyssä arkkitehtikilpailussa, jonka voitti Haapaniemen osalta arkkitehti Lars Sonck. Kilpailutöiden pohjalta laadittiin alueelle luonnos asemakaavasta jota alettiin noudattaa. Teollisuuslaitoksten tulo alueelle 1900-luvun alussa kuitenkin hautasi ajatuksen huvilakaupunginosasta ja alueelle syntyi asuntoja työväestölle.


title: Haapaniemi (Kuopio)

text: Haapaniemi jakautuu rakentamisen osalta kahteen osaan, puhekielessä Haapaniemeen ja Uuteen Haapaniemeen. Lisäksi Mölymäeksi nimitetään Haapaniemen pohjoisella reunalla sijaitsevaa korkeinta kohtaa. Keskustaan juuri Mölymäeltä näkyvät viisi kaupungin korkeimpiin kuuluvaa kerrostaloa. Rakennuskanta Haapaniemellä on puutalovaltaista omakotialuetta sekä eteläreunalla sijaitsevia teollisuusrakennuksia. Vuosina 1962 ja 1972 Myhkyrinkadun molemmin puolin rakennettin porrastettuja terassitaloja, myöhemmin muutamia samantyyppisiä taloja rakennettiin myös Tasavallankadun varteen sekä sen toiselle puolelle. Alueen itäreunalla sijaitsee 1950-luvulla rakennettu 7-kerroksinen kerrostalo joka hallitsee näkymää Kallavedeltä päin.


title: Haapaniemi (Kuopio)

text: Uusi Haapaniemi sijaitsee Kallaveden rannalla alempana kuin Haapaniemen vanhemmat asuinalueet, Haapaniementien ja rannan välissä. Uuden Haapaniemen talot ovat suurelta osin vaaleasta tiilestä rakennettuja kerrostaloja ja muutamat niistä on rakennettu opiskelija-asunnoiksi. Taloja rakennettiin 1980-1990 -luvun taitteessa ja uusimmat talot on rakennettu vuonna 2007.


title: Haapaniemi (Kuopio)

text: Kuopion Energian Haapaniemen voimalaitos sijaitsee myös Haapaniemen rannassa entisen, nyt jo puretun, Saastamoisen rullatehtaan vieressä. Mölymäellä sijaitsee Savon ammatti- ja aikuisopiston Kuopion suurin koulutusyksikkö sekä Kauppaoppilaitos, jossa on nykyisin sekä edellä mainitun että Savonia-ammattikorkeakoulun liiketalouden koulutusta. Kuopion keskuskentän jalkapallostadion (aik. Magnum-areena) on Haapaniemen kaupunginosassa entisen Kuopion raviradan alueella Mölymäen päällä. Itä-Suomen lapsi- ja nuorisopotilaille erikoissairaanhoitoa tarjoava Lapsia ja nuoria hoitava Kuopion yliopistollisen sairaalan Alavan sairaala sijaitsee Keskuskentän ja Niiralan puolelle jäävän Alavan kirkon välisessä rinteessä.


title: Haapaniemi (Rantasalmi)

text: Haapaniemi on kylä Etelä-Savossa Rantasalmen kunnassa.


title: Haapaniemi (Rantasalmi)

text: Haapaniemessä toimi Suomen ensimmäinen maavoimien upseerikoulu (vuorotellen nimillä Haapaniemen sotakoulu, Haapaniemen Kadettikoulu ja Haapaniemen Kenttämittauskoulu) vuosina 1780–1819.


title: Haapaniemi (Vaasa)

text: Haapaniemi () on kaupunginosa Vaasassa, Vanhan Vaasan pohjoispuolella ja noin viisi kilometriä nykyisestä Vaasan keskustasta itään.


title: Haapaniemi (Vaasa)

text: Vaasan kaupunginhallinnon tilastoalueista Haapaniemi kuuluu Ristinummen suuralueeseen. Vuonna 2013 Haapaniemen alueella oli 768 asukasta.


title: T.i.l.a.

text: T.i.l.a. on MTV3-kanavan viikoittainen sisustusohjelma, jota juontavat Laura Ruohola ja Hanna Sumari. Ohjelma jakautuu makasiininomaisesti osioihin, jotka toistuvat joka viikko samassa järjestyksessä. Kesäisin esitetään Kesä T.i.l.a -ohjelmaa.


title: T.i.l.a.

text: Ensimmäisenä on muutoskohteen esittely, jossa sisustussuunnittelija (Tomi Kouvola, Marianne Sundell, Helena Karihtala) esittelee huoneen, johon tehdään muutostyö, esimerkiksi makuuhuone.


title: T.i.l.a.

text: Teemassa esitellään jokin sisustuksen nyt pinnalla oleva asia, kuten matot osana sisustusta tai valaisinten trendit.


title: T.i.l.a.

text: Decora-osiossa yleensä Hanna Sumari toteuttaa jonkin pienen sisustuksen yksityiskohdan itse tekemisen askartelulinjalla, esimerkiksi lautasliinojen koristelun kohoväreillä tai lampunvarjostimen piristämisen.


title: T.i.l.a.

text: Moderni klassikko esittelee nimensä mukaisesti jonkin ohjelman tekijöiden mielestä klassikoksi yltäneen tuotteen sanoin ja studiokuvin, joissa tuote on irrotettu kokonaan kontekstista ja on täysin pääosassa.


title: T.i.l.a.

text: Kaunis koti esittelee asunnon, jossa on siis jokin juju, joka erottaa sen tuiki tavallisesta. Esiteltävänä ovat olleet muun muassa keräilijän koti, romanttinen miniyksiö ja monta varakkaan ja paljon matkustelleen pariskunnan modernein klassikoin sisustettua kanta-Helsingin jugendtalon asuntoa.


title: T.i.l.a.

text: Lopuksi esitellään valmis muutoskohde. Katsoja näkee ennen ja jälkeen kuvia, mutta itse työstä ei näytetä mitään, eikä hintaakaan erityisesti korosteta, vaikka muutos olisi varsin suurtakin, kuten seinien kaatamista tai uusien vesipisteiden lisäämistä. Tässä lienee pyritty pysyttäytymään poissa yhä enemmän tilaa etenkin brittiläisessä ja amerikkalaisessa televisiossa valtaavasta juuri toteutusvaiheen ongelmia ja budjetissa pysymisen vaikeutta korostavasta ohjelmatyypistä. Suunnittelija esittelee lyhyesti muutoksen, jossa katsojan päähuomio kiinnitetään yleensä valittuun värimaailmaan.


title: Polluted Inheritance

text: Polluted Inheritance oli alankomaalainen death metal -yhtye. Se perustettiin vuonna 1989. Yhtye julkaisi ensimmäisen demonsa vuonna 1991 ja ensimmäisen täysimittaisen albuminsa, "Ecociden" vuonna 1993. Ecociden julkaisun jälkeen Polluted Inheritancen levy-yhtiö meni konkurssiin. Yhtye äänitti demon "Demo 94" saadakseen levy-yhtiöiden huomion. Pian Polluted Inheritance solmi levytyssopimuksen DSFA:n kanssa. Vuonna 1996 ilmestyi uusi albumi, "Betrayed". Samana vuonna Polluted Inheritance teki kiertueen Orphanage -yhtyeen kanssa.


title: Polluted Inheritance

text: Betrayedin julkaisun jälkeen levy-yhtiö purki levytyssopimuksen yhtyeen kanssa. Vuonna 2001 Polluted Inheritance sai levytyssopimuksen belgialaisen RokaRolan kanssa. Samana vuonna yhtye julkaisi kolmannen albuminsa, "Into Darknessin".


title: Polluted Inheritance

text: Polluted Inheritance lopetti toimintansa vuonna 2008.


title: Into Eternity

text: Into Eternity on kanadalainen death metal -yhtye. Se perustettiin Reginassa, Saskatchewanissa. Yhtyeen ensimmäinen albumi ilmestyi vuonna 2000.


title: Niirala

text: Niirala tarkoittaa seuraavia paikkoja:


title: Lacrimas Profundere

text: Lacrimas Profundere on saksalainen heavy metal -yhtye. Kitaristi Oliver Schmid perusti sen vuonna 1993. Uransa alkuvaiheissa Lacrimas Profunderen musiikissa oli vaikutteita lähinnä doom metallista. Yhtye julkaisi ensimmäisen albuminsa, "...and the Wings Embraced Usin" vuonna 1995.


title: Alvis Vickers

text: Alvis Vickers oli vuosina 1999–2004 toiminut brittiläinen puolustusvälineyhtiö, joka valmisti muun muassa kevyitä panssarivaunuja, kuten Scorpion ja taistelupanssarivaunuja. Alvis Vickers muodostui, kun Vickers-yhtiön (vuosina 1927–1977 nimellä Vickers-Armstrong) ostanut Rolls-Royce plc myi Vickersin asetuotannon edelleen Alvisille vuonna 2002. Alvis Vickers myytiin 2004 BAE Systems Land Systemsille, nyk. BAE Systems Land & Armaments.


title: Alvis Vickers

text: Alvis Ltd. syntyi vuonna 1981, kun United Scientific Holdings plc osti kansallistetulta British Leyland Ltd. yhtiöltä sen Alvis-tytäryhtiön. Vuonna 1992 koko United Scientific-ryhmä sai nimen Alvis plc. Alvis hankki vuonna 1997 omistukseensa ruotsalaisen panssariajoneuvoja valmistavan Hägglund Vehiclen ja vuonna 1998 brittiläisen GKN:n panssariajoneuvotuotannon. Vuonna 2002 Alvis osti brittiläiseltä Rolls-Royceltä sen omistaman Vickersin puolustusvälinesektorin (Vickers Defence Systems). Loput Vickersin tytäryhtiöistä saivat nimen Vinters plc. Alvisin ja Vickersin yhdistyttyä nimeksi tuli Alvis Vickers. Se puolestaan päätyi vuonna 2004 osaksi BAE Systemsiä.


title: Serena Williams

text: Serena Jameka Williams (s. 26. syyskuuta 1981 Saginaw, Michigan) on yhdysvaltalainen tennispelaaja ja olympiavoittaja, joka on voittanut useita Grand Slam -turnauksia, ja ollut WTA:n maailmanlistalla ykkösenä. Williamsia on pidetty monesti kaikkien aikojen parhaana naisurheilijana. Hänen vuotta vanhempi sisarensa Venus Williams on myös maailmanluokan tennispelaaja. Serenan valmentajana toimi alkuun hänen isänsä Richard Williams. Myöhemmin valmentajaksi tuli Patrick Mouratoglou.


title: Serena Williams

text: Uransa aikana Williams on voittanut kaksinpelin olympiakultaa Lontoon olympialaisissa 2012 ja jokaisen Grand Slam -turnauksen ainakin kerran sekä kaksin- että nelinpelissä. Wimbledonin tennisturnauksen mestaruuden Williams on vienyt kaksinpelissä vuosina 2002, 2003, 2009, 2010, 2012, 2015 ja 2016. Yhteensä hän on saavuttanut 23 kaksinpelin Grand Slam -voittoa, eniten ammattilaisille avoimena aikakautena. Vuonna 2002 hän voitti kolme Grand Slam -turnausta ja nousi ykköseksi WTA:n rankinglistalla.


title: Serena Williams

text: Serena Williams on International Tennis Federationin (ITF) kuusinkertainen kaksinpelin maailmanmestari. Olympiakultaa hän on saavuttanut sisarensa Venus Williamsin tavoin neljä kertaa. Yksi kultamitaleista on tullut kaksinpelissä ja loput nelinpelissä. Heidän lisäkseen kukaan tennispelaaja ei ole pystynyt neljään olympiavoittoon.


title: Serena Williams

text: Williams aloitti vuoden 2009 vahvasti selviytymällä Sydneyn turnauksessa välieriin ja voittamalla Australian avoimen kaksinpelimestaruuden neljännen kerran urallaan. Helmikuussa hän Pariisin turnauksessa luovutti välieräottelunsa ja Dubain turnauksessa hävisi välierissä sisarelleen Venus Williamsille. Maaliskuussa hän selviytyi Miamin turnauksen loppuotteluun mutta hävisi Viktoryja Azarenkalle. Seuraavassa turnauksessa Marbellassa hän hävisi jo ensimmäisellä kierroksella Klara Zakopalovalle. Rooman massakenttäturnauksessa toukokuussa Williams hävisi ensimmäisessä ottelussaan Patty Schnyderille kolmessa erässä. Madridin turnauksessa hän loukkaantui ja luovutti ensimmäisellä kierroksella. Ranskan avoimissa hän selviytyi puolivälieriin saakka, mutta hävisi sitten kolmieräisen ottelun Svetlana Kuznetsovalle.


title: Serena Williams

text: Wimbledonin turnauksessa 2009 Serena Williams voitti kaksinpelin loppuottelussa sisarensa Venus Williamsin. Sisarukset kohtasivat Wimbledonin loppuottelussa neljännen kerran urallaan. Yhdysvaltain avoimissa Williams hävisi välierissä Kim Clijstersille.


title: Serena Williams

text: Vuonna 2010 Williams pelasi lähinnä vain Grand Slam -turnauksissa. Australian avoimissa hän voitti loppuottelussa Justine Heninin. Ranskan avoimissa Williams hävisi puolivälierissä seitsemänneksi sijoitetulle Samantha Stosurille. Hän päätti kautensa Wimbledoniin, jossa hän saavutti mestaruuden voittamalla loppuottelussa Vera Zvonarjovan.


title: Serena Williams

text: Serena Williams ei pystynyt pelaamaan yhtään ottelua kovien kenttien kiertueella vuoden 2011 alussa. Syynä tähän oli loukkaantumiskierre, joka alkoi vuoden 2010 Wimbledonin turnauksen jälkeen, kun Serena astui lasinsiruun ravintolassa. Hän yritti paluuta monta kertaa vuoden 2010 aikana, mutta perui joka kerta osallistumisensa. Alkuvuodesta 2011 uutisoitiin, että Serenalla oli keuhkoissa veritulppa, jonka vuoksi hänen piti käydä leikkauksessa. Hän palasi tenniskentille viikkoa ennen vuoden 2011 Wimbledonia. Wimbledonissa hän hävisi neljännellä kierroksella Marion Bartolille. Ensimmäisen turnausvoittonsa hän otti yli vuoden tauon jälkeen Stanfordissa heinäkuussa 2011, jossa hän voitti finaalissa Marion Bartolin. Elokuussa hän voitti Toronton turnauksen loppuottelussa Samantha Stosurin. Yhdysvaltain avoimissa Williams hävisi loppuottelussa Stosurille, joka otti uransa ensimmäisen Grand Slam -turnausvoiton.


title: Serena Williams

text: Williams aloitti kauden 2012 häviämällä Brisbanen turnauksen puolivälierissä Daniela Hantuchoválle. Australian avoimissa hän eteni neljännelle kierrokselle, jossa hän hävisi maailmanlistan sijalla 56 olleelle Jekaterina Makarovalle. Miamissa Williams hävisi puolivälierissä Caroline Wozniackille. Huhtikuussa hän voitti Charlestonin turnauksen ja toukokuussa Madridin turnauksen. Rooman turnauksessa hän hävisi välierissä Li Nalle. Ranskan avoimissa kilpailun voittajasuosikki Williams hävisi yllättäen jo ensimmäisellä kierroksella Virginie Razzanolle. Hän ei ollut koskaan aiemmin kokenut ensimmäisen kierroksen tappiota Grand Slam -turnauksissa. Kesä-heinäkuussa Williams voitti sekä Wimbledonin tennisturnauksen, Stanfordin turnauksen että olympiakultaa Lontoossa. Olympialaisten loppuottelussa Williams voitti Marija Šarapovan suoraan kahdessa erässä, eikä hävinnyt turnauksessa erääkään. Cincinnatin turnauksessa hän hävisi puolivälierissä Angelique Kerberille. Loppukaudesta Williams voitti vielä Yhdysvaltain avoimet ja WTA:n mestaruusturnauksen.


title: Serena Williams

text: Kaudella 2013 Williams voitti kauden avanneen Brisbanen turnauksen päihittämällä loppuottelussa Anastasija Pavljutšenkovan. Australian avoimissa hän hävisi puolivälierissä maannaiselleen, Sloane Stephensille. Helmikuussa Williams hävisi Dohan loppuottelussa Viktoryja Azarenkalle ja Dubain toisella kierroksella Marion Bartolille. Seuraavaksi hän voitti Miamin, Charlestonin, Madridin ja Rooman turnaukset sekä kesäkuussa Ranskan avoimet, jossa hän voitti loppuottelussa Marija Šarapovan. Viimeksi Williams voitti Ranskan avoimet 11 vuotta sitten. Wimbledonissa Williams hävisi neljännellä kierroksella 23:nneksi sijoitetulle Sabine Lisickille. Williams oli voittanut 34 ottelua peräkkäin ennen tappiotaan. Syyskuussa Williams voitti Yhdysvaltain avoimet, viidennen kerran urallaan. Hän päihitti loppuottelussa Viktoryja Azarenkan kolmessa erässä. Loppukaudesta Williams voitti vielä Yhdysvaltain avoimet ja WTA:n mestaruusturnauksen. Kauden aikana Williams voitti 11 WTA-turnausta kaksinpelissä.


title: Serena Williams

text: Williams aloitti kauden voittamalla Brisbanen turnauksen loppuottelussa Viktoryja Azarenkan. Australian avoimissa hän hävisi neljännellä kierroksella Serbian Ana Ivanovicille.


title: Serena Williams

text: Williams voitti 7. syyskuuta kuudennen kerran Yhdysvaltain avoimen tennisturnauksen.


title: Serena Williams

text: Williams voitti Australian avointen loppuottelussa Marija Šarapovan. Touko-kesäkuussa hän voitti Ranskan avoimet ja saavutti näin uransa 20:nnen Grand Slam -voittonsa kaksinpelissä. Kesä-heinäkuussa Williams voitti Wimbledonin mestaruuden päihitettyään loppuottelussa Garbiñe Muguruzan. Tämä oli Williamsille jo neljäs peräkkäinen Grand Slam -turnausvoitto.


title: Serena Williams

text: Williams hävisi Australian avointen loppuottelussa yllättäen Angelique Kerberille. Ranskan avointen loppuottelussa hän hävisi Garbiñe Muguruzalle. Wimbledonissa hän saavutti uransa 22:nnen Grand Slam -kaksinpelivoiton voitettuaan loppuottelussa Angelique Kerberin. Hän voitti samana päivänä myös naisten nelinpelin mestaruuden yhdessä sisarensa Venuksen kanssa.


title: Serena Williams

text: Williams voitti Australian avoimet 2017 kukistettuaan loppuottelussa sisarensa Venuksen. Hän palasi äitiyslomansa jälkeen odotettua aiemmin kentille jo vuoden 2017 viimeisenä viikonloppuna pelatussa näytösturnauksessa Abu Dhabissa ottelemalla latvialaista Jelena Ostapenkoa vastaan.


title: Serena Williams

text: Ranskan avoimissa 2018 Williams joutui vetäytymään turnauksesta ennen neljännen kierroksen otteluaan Maria Sharapovaa vastaan rintalihaskipujen vuoksi.


title: Serena Williams

text: Yhdysvaltain avoimissa 2018 Williams hävisi loppuottelussa japanilaiselle Naomi Ōsakalle 2-6, 4–6. Hän sai ottelussa sekä piste- että pelirangaistuksen huonosta käyttäytymisestään päätuomarille. Loppuottelun jälkeen Yhdysvaltain tennisliitto määräsi hänelle vielä 17 000 dollarin sakon sääntöjen vastaisesta valmennusavusta, tuomarin solvaamisesta ja mailansa rikkomisesta. Williams oli sitä mieltä, että hän sai rangaistukset koska hän on nainen. Hänen mukaansa miehiltä vastaavaa käytöstä siedetään. Tapaus on herättänyt laajasti julkisuuden huomiota. Hänen puolestaan otti kantaa muun muassa tennislegenda Billie Jean King, ja myös naispelaajien järjestö WTA tuki häntä. Toista ääripäätä edusti muun muassa australialainen pilapiirtäjä Mark Knight, joka piirsi tapauksesta rasistisena pidetyn piirroksen. Väitettä siitä, etteivät miehet saisi yhtä kovia rangaistuksia, on pidetty kyseenalaisena. Esimerkkeinä on pidetty muun muassa John McEnroen, Jimmy Connorsin ja Ilie Nastasen kovia rangaistuksia ja jopa pelikieltoja 1970- ja 80-luvuilla. Vuoden 2017 Yhdysvaltain avoimissa italialainen Fabio Fognini sai 96 000 dollarin sakot ja ehdollisen pelikiellon Grand Slam -turnauksiin, koska esitti erittäin loukkaavana pidettyä kielenkäyttöä naistuomaria kohtaan.


title: Serena Williams

text: Serena Williams asuu nykyään Palm Beach Gardensissa, Floridassa. Hän kihlautui reddit -sivuston toisen perustajan Alexis Ohanianin kanssa vuoden 2017 alussa. Huhtikuussa 2017 Williams ilmoitti olevansa raskaana ja lehtitietojen mukaan tyttövauva syntyi syyskuuna alussa. Pari vihittiin 17. marraskuuta 2017 New Orleansissa Yhdysvalloissa.


title: Serena Williams

text: Williams on uskonnolliselta vakaumukseltaan Jehovan todistaja.


title: Necrophagist

text: Necrophagist on saksalainen teknistä death metallia soittava yhtye. Sen ensimmäinen demo, "Requiems of Festered Gore" äänitettiin vuonna 1992. Demon äänityksen jälkeen suurin osa Necrophagistin jäsenistä jätti yhtyeen. Hetken aikaa ainoana jäsenenä oli turkkilaissyntyinen kitaristi-laulaja Muhammed Suiçmez. Yhtye on julkaissut kaksi täysimittaista studioalbumia. 21. helmikuuta 2006 Necrophagist ilmoitti uudesta kitaristista. Sami Raatikainen kiinnitettiin yhtyeeseen ennen kuin sen jäsenet edes näkivät häntä livenä.


title: Käännösmuisti

text: Käännösmuisti on käännösohjelman luoma tietokanta, joka sisältää sekä lähde- että kohdekielisen tekstin jaettuna käännösohjelmassa määritettyihin käännössegmentteihin (yleensä virke). Käännösmuisti helpottaa kääntämistä, kun käännetään uutta samaan aihepiiriin kuuluvaa tekstiä tai jos halutaan päivittää aiemmin käännetyn lähdetekstin uusi versio. Tällöin käännösmuisti tarjoaa käännösehdotuksia.


title: Käännösmuisti

text: Tekstiä käännettäessä ohjelma tarjoaa kääntäjälle käännösmuistista löytyviä segmenttejä sen mukaan, miten vastaavuusaste prosentteina on ohjelmassa määritelty. Täydellisessä vastaavuudessa (100 %) segmentit ovat identtiset (ja voidaan siten kääntää automaattisesti) ja osittaisessa (sumeassa) vastaavuudessa käännössegmentti on vain samankaltainen ja saattaa vaatia muokkausta.


title: Käännösmuisti

text: Käännösmuisti voidaan luoda kolmella eri tavalla:


title: Käännösmuisti

text: Käännösmuistia hyödyntäviä ohjelmia ovat esimerkiksi:


title: Malignancy

text: Malignancy on yhdysvaltalainen death metal -yhtye. Se perustettiin helmikuussa 1992 nimellä "Carcinogen". Yhtyeen ensimmäinen demo oli huhtikuussa 1993 julkaistu "Eaten Out From Within". Varsinkin yhtyeen alkuaikoina sen kokoonpano vaihteli usein.


title: WRC

text: WRC voi tarkoittaa ainakin seuraavia asioita:


title: M24

text: M24 voi tarkoittaa:


title: Live & Rare

text: Live & Rare on Rage Against the Machinen vuonna 1998 vain Japanissa julkaistu albumi, joka sisältää live-materiaalia ja sinkkujen b-puolia. Ainoa ennenjulkaisematon kappale on NWA-cover kappaleesta "Fuck the Police".


title: Joona Puhakka

text: Joona Tapio Puhakka (s. 23. kesäkuuta 1982 Kerava) on entinen suomalainen uimahyppääjä. Hän on Suomen ensimmäinen uimahyppyjen arvokilpailuvoittaja voittaessaan EM-kultaa metrin ponnahduslaudalta 2004 ja Suomen ensimmäinen MM-mitalisti sijoittuessaan kolmanneksi metrin ponnahduslaudalla Barcelonan MM-kisoissa 2003. Puhakalla on lisäksi kultaa metrin ja pronssia kolmen metrin ponnahduslaudalta vuoden 2006 EM-kisoista ja Eindhovenin EM-kisoista 2008 hopeaa metrin ja pronssia kolmen metrin ponnahduslaudalta.


title: Joona Puhakka

text: Suurimman osan vuodesta Puhakka leireilee Arizonan Tempessä, jossa häntä valmentaa Mark Bradshaw. Suomessa valmentajana toimii Pentti Koskinen. Seuratasolla Puhakka edustaa Vantaan Uimareita.


title: Joona Puhakka

text: Puhakka kirjoitti ylioppilaaksi Mäkelänrinteen urheilulukiosta vuonna 2002. Tämän jälkeen hän opiskeli kauppatieteitä Yhdysvalloissa, Phoenixissa, Arizonan osavaltion yliopistossa (ASU), josta hän valmistui kauppatieteiden kandidaatiksi keväällä 2007. Puhakan tärkeä harrastus on golf ja hän on mukana myös hyväntekeväisyydessä.


title: Joona Puhakka

text: Puhakka oli ehdolla 2009 eurovaaleissa Kokoomuksen listalta, mutta häntä ei valittu.


title: Joona Puhakka

text: Syksyllä 2010 Puhakka tanssi Tanssii tähtien kanssa -TV-ohjelmassa sen viidennellä tuotantokaudella tanssinopettaja Sanni Siuruan kanssa. Hän sijoittui neljänneksi.


title: Joona Puhakka

text: Puhakka on ollut vuodesta 2009 naimisissa Miljonääri-Jussi-ohjelmassa esiintyneen Phuong "Funi" Buin kanssa. Parilla on kaksi lasta. Heidän esikoispoikansa syntyi maaliskuussa 2010. Puhakka on toiminut Uimaliiton hallituksen jäsenenä sekä Unicefin ja Kummit ry:n kummina. Hän toimii myös Unicefin Puhtaan veden puolesta -lähettiläänä.


title: Inside Out (punkyhtye)

text: Inside Out oli yhdysvaltalainen hardcore punk -yhtye. Yhtye tunnetaan nykyään parhaiten Rage Against the Machinen laulajan Zack De La Rochan ensimmäisenä yhtyeenä. Yhtye julkaisi vain yhden levyn: 7" EP:n "No Spiritual Surrender", Revelation Recordsin kautta. Yhtye oli kirjoittanut aineistoa toiselle julkaisulleen, jonka nimeksi piti tulla "Rage Against the Machine". Yhtye kuitenkin hajosi ennen levyn julkaisua.


title: Opinto-ohjaus

text: Opinto-ohjaus (peruskouluissa oppilaanohjaus) on peruskouluissa, lukioissa ja ammattikouluissa toteutettava toiminta ja oppiaine, joka pyrkii ohjaamaan oppilaita ja opiskelijoita opiskelussa ja jatko-opintoja koskevissa kysymyksissä sekä ohjaamaan opiskelijat työelämään.


title: Opinto-ohjaus

text: Opinto-ohjaukseen kuuluu oppilaiden ja opiskelijoiden auttaminen aine- ja kurssivalinnoissa, auttaminen oppimisongelmissa sekä henkilökohtainen ohjaus. Opinto- ja oppilaanohjaus on paljolti oppilaiden ja opiskelijoiden, opettajien ja huoltajien yhteistoimintaa. Oppilaanohjaus tutustuttaa oppilaita myös työntekoon järjestämällä tutustumiskäyntejä yrityksiin ja toteuttamalla käytännön tutustumista työelämään, työelämään tutustumisjaksoja eli työelämätietoutta. Opinto-ohjaus ohjaa opiskelijoita myös oman opinto-ohjelman suunnittelussa.


title: Opinto-ohjaus

text: Opinto-ohjaajilta (lyhenne opo) ja oppilaanohjaajilta vaadittavat koulutus, työkokemus ja muut ehdot esitetään oppilaitoslainsäädännössä. Yleensä viran pätevyyteen vaaditaan oikean oppilaitosmuodon opettajapätevyys ja ohjausopinnot; kasvatustieteen alempi korkeakoulututkinto ja kasvatustieteen maisterin tutkinnot. Siinä missä peruskouluissa voi yksi henkilö olla keskittynyt ainoastaan oppilaanohjaajan työhön, opinto-ohjaajat hoitavat usein myös jotakin muuta opettajan virkaa. Opinto- ja oppilaanohjaajien työllisyystilanne on ollut pitkään vakaa, mutta 2000-luvulla pätevistä ohjaajista on ollut puutetta.


title: Opinto-ohjaus

text: Opinto- ja oppilaanohjaajan lisäksi opinto- ja oppilaanohjausta antaa usein ryhmänohjaaja, muut opettajat, rehtori sekä tuutorit ja tukioppilaat.


title: M60 Patton

text: M60 Patton on yhdysvaltalainen taistelupanssarivaunu, joka oli alatyyppeineen Yhdysvaltain pääasiallinen taistelupanssarivaunu 1960-luvulta 1990-luvulle. M60-vaunuja on valmistettu yhteensä noin 15 000 kappaletta eri versioina. Vaunu on nimetty toisen maailmansodan kenraalin George S. Pattonin mukaan.


title: M60 Patton

text: M60 Pattonin kehittely alkoi vuonna 1957 kun ilmeni, että neuvostoliittolaiset olivat kehittäneet 100 mm:n panssarivaunukanuunalla aseistetun raskaasti panssaroidun T-54:n, joka oli ominaisuuksiltaan ylivoimainen verrattuna yhdysvaltalaisten silloiseen M48 Patton -taistelupanssarivaunuun.


title: M60 Patton

text: M48:n runkoon asennettiin uusi 750 hevosvoimainen, ilmajäähdytetty Continental V-12-dieselmoottori ja aseistukseksi brittiläinen 105 mm:n L7-sarjan panssarivaunukanuuna. Vaunu nimettiin aluksi M68:ksi, ja sen sarjavalmistus aloitettiin 1959. M68 uudelleennimettiin M60:ksi ja se tuli palveluskäyttöön 1960.


title: M60 Patton

text: Uudelleensuunnittelu lisäsi vaunun toimintamatkaa ja liikkuvuutta, ja vähensi tankkaus- ja huoltotarvetta. Vaunun runko on yksiosainen teräsvalu, joka on jaettu miehistö- ja moottoritilaan.


title: M60 Patton

text: Vuonna 1963 M60 uudistettiin M60A1:ksi. Siinä oli suurempi ja paremmin muotoiltu torni, parempi panssarointi ja paremmat vakaimet. Sitä valmistettiin vuoteen 1980 saakka. M60A2:ssa oli edellistä matalaprofiilisempi torni vaununjohtajan konekiväärikupolilla varustettuna sekä 152 mm:n panssarivaunukanuuna, jolla voi ampua myös Shillelagh-panssarintorjuntaohjuksia. Kanuunaan liittyneiden ongelmien vuoksi M60A2 hylättiin tyyppinä ja monet niistä uudistettiin M60A3:ksi, mikä torni perustui M60A1:een. M60A3:n suunnittelu aloitettiin 1978. Sen tekniikka sisälsi uuden etäisyysmittarin ja ballistisen tietokoneen, sekä tornin vakautusjärjestelmän ja kaikki vaunut päivitettiin lopulta tähän malliin.


title: M60 Patton

text: Israel käytti M60:ia ja M60A1:iä Jom Kippur -sodassa 1973 Siinailla Egyptiä vastaan ja Golanin kukkuloilla Syyriaa vastaan. Yhdysvallat lähetti M60:ia lisätueksi ennen vihollisuuksien puhkeamista ja niiden kestäessä. Sodan seurauksena Israel sai myös lisää M48:a, M60:iä ja M60A1:iä.


title: M60 Patton

text: Uudistetut M60:t palvelivat Israelia myös Rauha Galileaan -operaatiossa Libanonissa 1982. Israel uudisti M60:iä uusilla teloilla ja aktiivipanssarilla. Näin uudistettu M60 oli nimitykseltään Magach 6B. Magachia on kehitetty edelleen Magach 7A:ksi, 7B:ksi ja 7C:ksi lisäämällä panssarointia, ammunta-automatiikkaa, lämpösuojauksen ja savunheittimet.


title: M60 Patton

text: Yhdysvaltain merijalkaväki ja saudit käyttivät M60A1:tä vielä ensimmäisessä Irakin sodassa. M60 oli verrattavissa Irakin T-72:n vientimalleihin, vaikkakin heikommin aseistettu, mutta toisaalta varustettu nykyaikaisella ammunnanhallinnalla.


title: M60 Patton

text: M60-taistelupanssarivaunuja oli 2005 Argentiinalla, Bahrainilla, Itävallalla, Egyptillä, Kreikalla, Israelilla, Espanjalla, Turkilla, Thaimaalla ja Iranilla. Yhdysvalloissa niitä ei ole enää taistelukäytössä.


title: M60 Patton

text:
Miehistö
Aseistus
Mitat
Taistelumassa
"Nopeus"
Toimintamatka
Panssarointi


title: M10 Wolverine

text: M10 Gun Motor Carriage oli Yhdysvaltojen pääasiallinen panssarintorjuntavaunu toisessa maailmansodassa.


title: M10 Wolverine

text: Yhdysvaltain taktiikkaan kuuluivat panssarintorjuntavaunut, joita käytettäisiin vihollisen panssarivaunujen tuhoamiseen, kun taas taistelupanssarivaunuja käytettäisiin pääasiassa jalkaväen tukena ja läpimurtoihin. M10 oli rakennettu Shermanin rungolle, johon oli asennettu avokattoinen pyörivä torni ja kolmituumainen (76,2 mm) M7-tykki. Tykissä muun muassa käytetty M79-panssariammus pystyi läpäisemään 100 mm panssariterästä 914 metrin etäisyydeltä. Lähi- ja ilmapuolustukseen oli 12,7 mm M2HB-konekivääri ja miehistöllä 7,62 mm M1-puoliautomaattikarbiinit.


title: M10 Wolverine

text: Perusmallissa M10 oli 375 hv:n General Motors 6046-kaksoisdiesel, jossa oli yhdistettynä kaksi suoraa kuusisylinteristä moottoria. Tätä mallia valmistettiin 5 000 kappaletta. M10A1-version voimanlähde oli 450 hv:n Ford GAA V-8 bensiinimoottori. M10A1:n valmistusmäärä oli noin 1 700. Britit aseistivat omia M10-vaunujaan 76,2 mm O.Q.F 17-pdr Mk. V -tykillä eli niin sanotulla 17-naulaisella. Näin syntynyttä muunnosta kutsuttiin dieselkäyttöisillä malleilla nimellä Achilles IC ja bensiinikäyttöisillä malleilla nimellä Achilles IIC.


title: M10 Wolverine

text: Nimen Wolverine alkuperä on tuntematon. Sodan ajalta ei löydy todisteita että siihen oltaisiin viitattu tällä nimellä joten nimi on todennäköisesti keksitty sodan jälkeen. Sekä yhdysvaltalaiset että britit viittasivat siihen yksinkertaisesti nimellä M10, tosin yhdysvaltalaiset käyttivät myös termiä TD (Tank Destroyer). Vuonna 1945 britit antoivat vaunulle nimeksi Achilles joka viittaa sekä vaunun alkuperäiseen versioon että 17-paunan tykillä varustettuun versioon. Nimen Achilles uskotaan usein virheellisesti viittaavan vain jälkimmäiseen.


title: M18 Hellcat

text: 76 mm Gun Motor Carriage M18 oli toisessa maailmansodassa käytetty yhdysvaltalainen panssarintorjuntavaunu. Se sai lempinimen Hellcat ja tunnetaan nopeimpana sodassa käytettynä tela-ajoneuvona (88 km/h). M18:aa valmistettiin heinäkuusta 1943 lokakuuhun 1944. Kokonaisvalmistusmäärä oli 2 507 vaunua. M18 oli koko sodan nopein telaketjullinen ajoneuvo.


title: M18 Hellcat

text: Joulukuussa 1941 USA:n maavoimien taisteluvälinelaitos (US Army Ordnance Corps) jätti tilauksen nopeasta panssaritorjuntavaunusta, joka olisi varustettu Christie-jousituksella, Wright Continental R-975 -moottorilla ja 37 mm:n kanuunalla. Moottori oli yhdeksänsylinterinen 400 hv:n bensiinikäyttöinen tähtimoottori.


title: M18 Hellcat

text: Pohjois-Afrikassa käytyjen taistelujen perusteella huomattiin, että 37 mm tykki oli riittämätön ja vaatimukseksi päivitettiin 57 mm:n tykki. Prototyyppien ja kokeiden perusteella vaunuun otettiin vieläkin tehokkaampi 75 mm:n tykki ja viimein 76,2-millinen M1A1, jonka putken pituus oli 52 kaliiperia. Kyseisestä tykistä käytettiin myös M1A1C- ja M1A2-malleja. Myös telapyörien Christie-tyypisestä kierrejousituksesta luovuttiin ja tilalle otettiin sauvajousitus. Suunnitelma lyötiin lukkoon helmikuussa 1943 ja valmistus alkoi saman vuoden heinäkuussa.


title: M18 Hellcat

text: M18 pääsi tositoimiin Luoteis-Euroopassa ja Italiassa kesällä 1944. Vaunu osoittautui toimivaksi väijytyksissä ja yllätyshyökkäyksissä ja pystyi tuhoamaan kaikki paitsi raskaimmat saksalaispanssarit. Hellcatin panssarointi tosin oli paksuimmillaankin vain 25 mm, joten se ei kyennyt pysäyttämään kevyidenkään PST-tykkien ammuksia. 630. panssarintorjuntapataljoona ilmoitti heinäkuussa 1944 53:n Tigerin ja Pantherin tuhoamisesta vain 17 vaunun tappioin.


title: M18 Hellcat

text: Päinvastoin kun M4 Shermanin rungolle rakennettu M10 Wolverine, M18 Hellcat oli suunniteltu alun perin panssarintorjuntavaunuksi ja se oli tästä syystä painoltaan vain puolet M10:sta, huomattavasti nopeampi ja aseistettu tehokkaammalla tykillä. Varastotilaa oli huomattavasti enemmän, joten M18 pystyi kantamaan viiden miehen miehistön lisäksi 45 kpl 76 mm tykin laukauksia ja yhden 12,7 mm:n M2-konekiväärin, jota varten oli 800 patruunaa. Vaunun keveys (18 tonnia) oli muun muassa päältä avoimen tornin, ohuen panssaroinnin ja pienen koon ansiota. Avoin torni kuitenkin jätti miehistön tarkka-ampujille, kranaatinsirpaleille ja käsikranaateille alttiiksi.


title: M18 Hellcat

text:
M18:sta valmistettiin myös M39 Armored Utility Vehicle -muunnosta. Se oli torniton kuljetusvaunu, jota käytettiin tykinvetäjänä tai miehistön tai lastin kuljetukseen.
On myös mahdollista, että sodan jälkeen vaunuun olisi yritetty sovittaa 90 mm tykkiä, mutta asiasta ei tarkkaa tietoa.


title: Marjatta Stenius-Kaukonen

text: Minna Marjatta Stenius-Kaukonen (s. 19. heinäkuuta 1947 Kuopio), omaa sukua "Marjatta Stenius" ja aiemmin myös "Marjatta Mattsson", on tamperelainen entinen kansanedustaja ja europarlamentaarikko. Hän on edustanut Vasemmistoliittoa puolueen perustamisesta lähtien. Stenius-Kaukonen toimi kansanedustajana yhteensä 24 vuotta.


title: Marjatta Stenius-Kaukonen

text: Marjatta Stenius, joka on koulutukseltaan tekstiiliteknologian diplomi-insinööri, valittiin SKDL:n kansanedustajaksi Hämeen pohjoisesta vaalipiiristä (nykyinen Pirkanmaan vaalipiiri) vuoden 1975 vaaleissa. Hän sai tuolloin 13 757 ääntä, neljänneksi eniten koko Suomessa. Stenius kuului myös Suomen kommunistiseen puolueeseen, jonka taistolaissiipeen hän lukeutui koko SKDL-eduskuntauransa ajan. Vuoden 1979 vaaleissa Mattsson sai 11 082 ääntä. Nykyisen nimensä hän otti mennessään naimisiin 1981.


title: Marjatta Stenius-Kaukonen

text: Vuonna 1986 Stenius-Kaukonen kuului siihen SKDL:n vasemmistosiipeen, joka ryhmästä erotetuksi tultuaan perusti Demokraattisen vaihtoehdon eduskuntaryhmän. Hän oli yksi uuden puolueen neljästä kansanedustajasta vuoden 1987 vaaleissa. Deva sai suurimman äänimääränsä, lähes 18 000, juuri Hämeen pohjoisesta vaalipiiristä, jossa puolueen ääniosuus, yli 9 prosenttia, oli suurin Lapin jälkeen.


title: Marjatta Stenius-Kaukonen

text: Vaalikauden kuluessa SKDL ja Deva alkoivat taas lähestyä toisiaan ja 1990 syntyi Vasemmistoliitto. Devan eduskuntaryhmän varapuheenjohtajana ollut Stenius-Kaukonen jatkoi samassa toimessa myös uudessa ryhmässä ja vielä seuraavankin vaalikauden läpi.


title: Marjatta Stenius-Kaukonen

text: Vuonna 1994 Stenius-Kaukonen pyysi eroa eduskunnasta: hän sanoi turhautuneensa siihen, ettei pystynyt vaikuttamaan heikompiosaisten asioihin. Eduskunta ei myöntänyt hänelle eroa.


title: Marjatta Stenius-Kaukonen

text: 1994 Vasemmistoliitto vastusti yksissä tuumin Suomen liittymistä Euroopan unioniin. Kun myönteinen päätös meni läpi, ja eduskunta sai valita puolueittain keskuudestaan 16 uutta europarlamentaarikkoa, annettiin EU-vastaiselle oppositiopuolueelle yksi paikka. Vasemmistoliitto lähetti Stenius-Kaukosen parlamenttiin vuoden 1995 alusta alkaen.


title: Marjatta Stenius-Kaukonen

text: Marjatta Stenius-Kaukonen toimi europarlamentaarikkona kaksivuotiskauden 1995–1996 GUE/NGL-ryhmässä, mutta ei asettunutkaan ehdolle syksyllä 1996 pidettyihin välikauden europarlamenttivaaleihin, vaan vetäytyi valtakunnanpolitiikasta Tampereen kaupunginvaltuustoon. Hän palasi vielä kerran eduskuntaan seuraavissa, vuoden 1999 vaaleissa. Stenius-Kaukonen oli 13 429 äänellään Pirkanmaan vaalipiirin ääniharava, ja sai seitsemänneksi eniten ääniä koko Suomessa. Vuonna 2003 hän jätti jälleen eduskunnan 24 vuoden työn jälkeen.


title: Marjatta Stenius-Kaukonen

text: Stenius-Kaukonen on koko edustajauransa ajan keskittynyt sosiaalipoliittisiin ja työvoimapoliittisiin kysymyksiin, ja on laajalti tunnettu vähäosaisten puolestapuhujana. Huomiota on herättänyt hänen jo vuodesta 1979 Tampereella kansanedustajantyönsä ohella pitämänsä neuvontapalvelu, jossa hän pyrkii antamaan apua erilaisia tukia hakeville työttömille ja ongelmatilanteissa oleville. Itsekin nuoruustyypin diabeteksesta kärsivä Stenius-Kaukonen on nykyään Suomen Diabetesliiton varapuheenjohtaja, ja on muutenkin toiminut aktiivisesti kansalaisjärjestöissä.


title: Marjatta Stenius-Kaukonen

text: Vuoden 2008 kunnallisvaaleissa Stenius-Kaukonen valittiin Tampereen kaupunginvaltuustoon kaupungin suurimmalla ja koko maan neljänneksi suurimmalla henkilökohtaisella äänimäärällä.


title: Marjatta Stenius-Kaukonen

text: Presidentti Sauli Niinistö myönsi Marjatta Stenius-Kaukoselle maakuntaneuvoksen arvonimen vuonna 2013.


title: M36 Jackson

text: M36 Gun Motor Carriage oli toisen maailmansodan aikainen yhdysvaltalainen panssarintorjuntavaunu (). Siitä käytettiin yleensä lempinimiä Jackson tai Slugger etelävaltioiden kenraali Thomas Jacksonin mukaan.


title: M36 Jackson

text: Raskaiden saksalaisten vaunujen, kuten Pantherin ja Tigerin ilmestyessä Yhdysvaltain armeijan M10 Wolverine -panssarintorjuntavaunu jäi nopeasti vanhentuneeksi. Sen 76 mm tykki ei kyennyt läpäisemään uudempien vaunujen paksumpaa panssarointia. Tätä oli jo ennakoitu, ja jo syyskuussa 1942 Yhdysvalloissa oli ryhdytty suunnittelemaan uutta 90 mm M3 -tykkiä käyttävää vaunua. Kuten saksalainen 88 mm KwK 36 -panssarivaunutykkikin, amerikkalainen M3-tykki oli kehitetty alun perin raskaasta ilmatorjuntatykistä. Sillä oli erinomainen kranaatin lähtönopeus, ja se kykeni lävistämään minkä tahansa tuolloin käytössä olleen panssarivaunun panssarin. 90 mm M3 -kanuuna valittiin myös M26 Pershing -vaunun pääaseeksi.


title: M36 Jackson

text: M36 rakennettiin M10A1:n rungolle. Tehokkaamman tykin lisäksi siinä oli parempi moottori ja etupanssarointi oli kaksi kertaa paksumpi kuin M10:ssä. Kuten aikaisemmissakin yhdysvaltalaisissa panssarintorjuntavaunuissa, torni ei ollut kokonaan panssaroitu painon säästämiseksi ja sen katto oli avoin. Tämän vuoksi vaunuun kehitettiin sirpalesuojaksi erillinen taittuva kattopanssari.


title: M36 Jackson

text: Uusi vaunu ilmestyi Eurooppaan vasta vuoden 1944 puolivälissä ja vain 1 400 vaunua rakennettiin sodan aikana. Miehistöt pitivät uudesta vaunusta, joka oli yksi harvoista yhdysvaltalaisvaunuista joka pystyi torjumaan saksalaispanssarit pidemmän matkan päästä, kuten Ardennien taistelun aikana havaittiin. Korean sodassa moniin vaunuihin asennettiin runkokonekivääri jalkaväen torjuntaan.


title: M36 Jackson

text: Eri mallit:


title: M36 Jackson

text: Toisen maailmansodan jälkeen USA:n armeija käytti Jacksonia Korean sodassa, ja sen 90 mm tykki kykeni tuhoamaan kaikki venäläisvalmisteiset vaunut yli 2 km:n etäisyydeltä. Jackson pysyi USA:n armeijan kalustossa pitkälle 1950-luvun lopulle asti.


title: M36 Jackson

text: Jacksonia vietiin sotien jälkeen moniin ulkomaihin, muun muassa Etelä-Koreaan ja Jugoslaviaan. Jugoslaviassa moottoriksi vaihdettiin 1970-luvulla venäläisen T-55 -vaunun dieselmoottori, jolla liikkuvuutta saatiin parannettua. M36 Jacksonit osallistuivat vielä Jugoslavian hajoamissotiin 1991–1995. Ne palvelivat Kroatian armeijassa aktiivisesti vuoteen 2002 saakka, jonka jälkeen viimeiset 20 vaunua poistettiin palveluksesta.


title: Eduskuntaryhmä

text: Eduskuntaryhmä on kansanedustajien käytännön työskentelylle keskeinen ryhmä. Kansanedustajien ei ole pakko kuulua eduskuntaryhmiin, mutta yleensä edustajat kuuluvat oman puolueensa ryhmään. Eduskuntaryhmät kokoontuvat säännöllisesti ja niillä on puheenjohtajat. Eduskuntaryhmien asemaa on vahvistettu viime vuosina ja vuoden 2000 perustuslaissa niiden asema tunnustettiin.


title: Eduskuntaryhmä

text: Nykyiset eduskuntaryhmät:


title: Eduskuntaryhmä

text: Eduskuntavaalien jälkeen Perussuomalaisten eduskuntaryhmästä on eronneet ovat perustaneet Sininen eduskuntaryhmän. Liike Nyt -eduskuntaryhmä on erkaantunut Kansallisen kokoomuksen eduskuntaryhmästä, Tähtiliikkeen eduskuntaryhmä Keskustan eduskuntaryhmästä.


title: Eduskuntaryhmä

text: Joskus eduskuntaryhmästä tai puolueesta on eronnut tai erotettu kansanedustajia, jotka ovat ryhmittyneet oman eduskuntaryhmänsä taakse. Tällaisia eduskuntaryhmiä ovat olleet muun muassa:


title: Sinfonia Lahti

text: Sinfonia Lahti () on Lahden kaupunginorkesteri. Sen ylikapellimestarina toimii Dima Slobodeniouk syksystä 2016 lähtien. Vuosina 1988–2008 johtajana toiminut nykyinen kunniakapellimestari Osmo Vänskä nosti Sinfonia Lahden kansainvälisesti merkittäviä Sibelius-levytyksiä tekeväksi laatuorkesteriksi. Vänskä aloitti myös vuosittaisen Sibelius-festivaalin järjestämisen Sinfonia Lahden konserttisalissa Sibeliustalossa.


title: Sinfonia Lahti

text: Lahden kaupunginorkesteri perustettiin 1950 jatkamaan vuonna 1910 toimintansa aloittaneen Lahden Musiikinystävien orkesterin perinteitä. Vakinaisina kapellimestareina ovat toimineet Martti Similä 1951–1957, Urpo Pesonen 1959–1978, Jouko Saari 1978–1984, Ulf Söderblom 1985–1988, Osmo Vänskä 1988–2008, Jukka-Pekka Saraste (taiteellinen neuvonantaja) 2008–2011 Okko Kamu 2011–2016 ja Dima Slobodeniouk (2016-).


title: Sinfonia Lahti

text: Orkesteri on tehnyt yli 80 levytystä. Se on erityisesti profiloitunut ja saanut mainetta noin 25 Sibelius-levyllään, joihin sisältyy koko sinfoniatuotanto sekä useiden teosten ensilevytykset ja alkuperäisversioiden levytykset. Orkesterin levytuotantoon kuuluu myös useita Kalevi Ahon ja Joonas Kokkosen teosten levytyksiä. Sinfonia Lahti on myös tehnyt yhteistyötä kevyemmän musiikin artistien kuten Rajaton-yhtyeen kanssa. Osmo Vänskän Sibelius-levytykset ovat saaneet kahdesti Gramophone-palkinnon ja monia muita palkintoja, ja orkesterilla on lukuisia suomalaisia kultalevyjä.


title: PT-76

text:
PT-76 (, "plavajuštši tank" )
on neuvostoliittolainen 1950-luvulla käyttöön otettu amfibiopanssarivaunu, josta tuli Varsovan liiton armeijoiden pääasiallinen tiedusteluvaunu. Sitä on viety runsaasti ystävällismielisiin valtioihin. Kaikkiaan vaunua on käytetty 25 maassa.


title: PT-76

text: PT-76 kehitettiin vuosina 1949–1951 Ž.Ja.Kotinin johdolla ja otettiin virallisesti käyttöön 1952. Tuotanto alkoi 1953 Volgogradin traktoritehtaalla. Vuonna 1958 siirryttiin parannettuun malliin PT-76B, joka pystyi tuotannossa vuoteen 1963. Kaikkiaan vaunuja valmistettiin noin 7000, joista 2000 meni vientiin. Käyttäjiin kuuluivat Afganistan, Angola, Kongon demokraattinen tasavalta, Kuuba, Egypti, Suomi, Guinea, Indonesia, Intia, Irak, Laos, Madagaskar, Mosambik, Pohjois-Korea, Pakistan, Puola, Vietnam ja Jugoslavia. Kiinan kansantasavalta valmistaa edelleen PT-76:een perustuvaa Type 63:tta. Sitä on viety Pakistaniin, Sudaniin, Tansaniaan ja Vietnamiin.


title: PT-76

text: PT-76:ssa on kolmen hengen miehistö ja vaunun johtaja käyttää myös radiota ja aseistusta. Aseistuksena on 76 mm tykki ja yksi konekivääri. Puolalaisissa vaunuissa on lisäksi 12,7 mm konekivääri. Voimanlähteenä on 240 hv V-6-diesel. Panssarointi on kevyt, 14 mm eturungossa, 17 mm tornissa, joten vaunun paino jää 14 tonniin. Vaunussa ei ole pimeänäkölaitteistoa tai ABC-suojausta. Nimensä mukaisesti se kykenee ylittämään myös vesistöjä. Neuvostoliitossa vaunu korvattiin myöhemmin tiedustelukäytössä BMP-1:n tiedusteluversio BRM-1:llä.


title: PT-76

text: PT-76:tta on käytetty Intian-Pakistanin sodissa 1965 ja 1971, Vietnamin sodassa, Kuuden päivän sodassa, Jom kippurin sodassa ja Angolassa. Venäjän armeijan on raportoitu käyttäneen vaunuja Tšetšeniassa ja Indonesian armeijan vuonna 2000 alkaneiden levottomuuksien yhteydessä Ambonissa. Vaunuja käytettiin myös Tšekkoslovakian miehityksessä vuonna 1968.PT-76:n rungolle perustuvia ajoneuvoja ovat:


title: Suvorovin sotakanavat

text: Suvorovin sotakanavat (Suvorovin kanavat) ovat neljä Puumalassa, Ruokolahdella ja Sulkavalla sijaitsevaa vuosina 1791–1798 rakennettua avokanavaa. Kanavanelikon muodostavat Kutveleen, Käyhkään, Kukonharjun ja Telataipaleen kanavat. Kanavat kantavat rakennustöiden taustalla toimineen venäläisen kenraalin Aleksandr Suvorovin nimeä. Suvorovin kanavat ovat vanhimmat kanavat Suomessa.Turun rauhassa vuonna 1743, ruotsalaisille tappiollisen hattujen sodan (1741–1743) jälkeen, piirrettiin Ruotsin ja Venäjän välinen raja halki Saimaan. Rajamuutoksitta käydyn (1788–1790) jälkeen ryhtyivät venäläiset vahvistamaan alueen puolustusta 1790-luvulla. Rakennustyön tuloksena valmistui mittava Kaakkois-Suomen linnoitusjärjestelmä, jonka yksi osa olivat Suvorovin sotakanavat. Linnoitusjärjestelmän tehtävänä oli paitsi keisarikunnan luoteisrajan myös sen pääkaupungin Pietarin turvallisuuden takaaminen. Järjestelmän rakentaminen annettiin kenraali Suvorovin tehtäväksi.


title: Suvorovin sotakanavat

text: Venäjän puolustuksesta Saimaan alueella vastasivat erityisesti Lappeenrannan linnoitus Saimaan etelärannalla, pieni Kärnäkosken linnoitus Lounais-Saimaalla sekä Olavinlinna Savonlinnassa. Lisäksi Venäjällä oli käytettävissään Saimaan laivasto, jonka tukikohtina toimivat Saimaan alueen kolme linnoitusta. Venäjän Saimaan laivastolla oli vastassaan Ristiinassa kotisatamaansa pitävä Ruotsin Saimaan-laivasto.


title: Suvorovin sotakanavat

text: Venäjän Saimaan laivaston ainut vesitie Lappeenrannasta Savonlinnaan kulki Puumalansalmen kautta. Salmi oli jäänyt vuonna 1743 Ruotsin puolelle rajaa. Ruotsalaiset olivat rakentaneet etenkin salmen pohjoisrannalle vahvat linnoitukset tykkipattereineen. Salmi oli osoittanut strategisen merkityksensä Kustaa III:n sodan aikana, ja mahdollisen uuden yhteenoton yhteydessä salmen läpi murtautuminen saattaisi osoittautua vaaralliseksi tehtäväksi Venäjän Saimaan laivastolle.


title: Suvorovin sotakanavat

text: Ratkaisuksi kenraali Suvorov esitti keisarinna Katariina II:lle kolmen kanavan avulla toteutettavaa vaihtoehtoista vesitietä Puumalansalmen ohi. Rauhan aikana kanavien kautta voitaisiin ylläpitää huolto- ja viestiyhteyksiä venäläisten linnoitusten välillä. Kanavahankkeen laskettiin olevan myös taloudellisesti kannattava, sillä omia kanavia pitkin saattoivat Lappeenrannan ja Savonlinnan välillä rauhan aikana liikennöivät alukset välttyä maksamasta tullimaksuja Puumalansalmessa. Keisarinna oli myötämielinen Suvorovin esitykselle, ja työt kanavatyömailla alkoivat syksyllä 1791. Työtä kanavilla johti hovineuvos Ivan Laube.


title: Suvorovin sotakanavat

text: Kanavien rakennusvaihe kesti odotettua kauemmin, aina vuoteen 1798 saakka. Alkuperäisestä suunnitelmasta poiketen jouduttiin kanavia rakentamaan kolmen sijasta neljä. Töitä hankaloitti myös esimerkiksi Kukonharjun kanavatyömaan padon murtuminen rakennustöiden ollessa jo loppusuoralla.


title: Suvorovin sotakanavat

text: Kanavat rakennettiin luonnonkivestä ja tuettiin hirsipaaluin. Kanavien suuaukoille rakennettiin kulkuesteitä mahdollisen hyökkäyksen varalle. Kulku kanavassa voitiin estää joko puuesteillä tai veden alle pingotetuilla kettingeillä. Lisäksi navigoimista kanavan suulle vaikeutettiin upottamalla matkan varrelle kiviesteitä. Kanavien läpi purjehtiminen edellytti siis hyvää paikallistuntemusta.


title: Suvorovin sotakanavat

text: Kanavien varsille sijoitettiin varuskuntia pitämään huolta liikenteestä ja tarvittaessa puolustamaan vesitietä ruotsalaisten hyökkäyksiä vastaan. Erityisesti Kukonharjun kanavan varrelle nousi tiheä asutus, johon muutti sotilaiden ja upseereiden lisäksi myös suuri joukko kauppiaita ja siviiliväkeä. Kanavien varsia kaunistivat hyvin hoidetut puistot.


title: Suvorovin sotakanavat

text:
Suomen sota (1808–1809] johti koko Suomen liittämiseen osaksi Venäjää, ja valtakunnan raja siirtyi kauas Saimaalta. Vain vuosikymmenen käytön jälkeen menettivät kanavat alkuperäisen sotilaallisen merkityksensä.
Vuonna 1816 kanavat luovutettiin Suomen koskenperkausjohtokunnan vastuulle, ja ne jäivät paikallisten talonpoikien ja kauppiaiden käyttöön. Kanavia ei ehditty käyttää sotilaallisesti myöskään Suomen sodan aikana, sillä ruotsalaiset joukot vetäytyivät hyvissä ajoin kohti Pohjois-Savoa jättäen Puumalansalmen vapaasti Venäjän Saimaan laivaston käyttöön. Osaltaan kanavat tosin saattoivat uhata ruotsalaisia joukkoja selustaan purjehtivasta venäläisestä laivastosta ja siten nopeuttaa vetäytymispäätöksen tekemistä.


title: Suvorovin sotakanavat

text: Kolme neljästä Suvorovin kanavasta on saanut olla rauhassa seuraavan kahden vuosisadan ajan. Kanavat ovat osin rapistuneet, mutta säilyttäneet samalla alkuperäisen luonteensa. Kutveleen kanavaa on sen sijaan uudistettu ja levennetty kahdesti 1900-luvun aikana vesiliikenteen kasvun ja suurentuneiden alusten myötä. Kanavassa ei ole enää jäljellä alkuperäisiä rakenteita.


title: Suvorovin sotakanavat

text: Vuonna 2003 käynnistettiin museoviraston johdolla restaurointihanke, jonka tarkoituksena on saada kanavat ja kanava-alueet säilymään myös tuleville sukupolville. Kanavilla suoritetaan arkeologisia kaivauksia ja inventointeja, rakenteita rapauttavaa puustoa harvennetaan ja kanavia korjataan siten, että niiden rappeutumisprosessi päättyy. Kanavat saatetaan myös joko osittain tai kokonaan entistää 1790-luvun asuunsa.


title: Suvorovin sotakanavat

text: Restaurointityön ohella pyritään kehittämään myös kanavia kulttuurimatkailukohteina. Kanava-alueet varustetaan opasteilla ja levähdyspaikoilla veneilijöitä ja muita matkailijoita varten. Veneliikenteen mahdollistamiseksi täytyy Käyhkään ja Telataipaleen kanavien yli kulkevat matalat sillat korvata korkeammilla silloilla. Sotakanavien matkailukäyttöä kehitetään esimerkiksi Saimaan laivaston vanavedessä -projektin myötä.


title: Suomen Sitoutumattomat

text: Suomen Sitoutumattomat on puolueisiin sitoutumattomien yhdistysten valtakunnallinen järjestö, joka vaikuttaa muun muassa Suomen Kuntaliitossa ja maakuntavaltuustoissa. Järjestö perustettiin 1.6.1991 Hyvinkäällä. Suomen Sitoutumattomien jäsenyhdistyksillä ei ole ryhmäkuria ja kunnalliset järjestöt vastaavat itse toiminnastaan.


title: Suomen Sitoutumattomat

text: Vuonna 1988 kuntavaaleissa yli 60 kunnassa valittiin valtuustoihin yli 200 puolueisiin sitoutumatonta valtuutettua. Kaksi vuotta myöhemmin Tampereella järjestettiin ensimmäinen Sitoutumattomien valtakunnallinen Foorumi eli keskustelu- ja esitelmätilaisuus. Foorumia on järjestetty siitä lähtien vuosittain. Pisimmät perinteet sitoutumattomista valtuustoryhmistä on Kouvolassa (vuodesta 1945) ja Tuusulassa (1960-luvulta alkaen).


title: Suomen Sitoutumattomat

text: Vuoden 1992 kuntavaaleissa yli 90 kuntaan valittiin sitoutumattomien ryhmien valtuutettuja, yhteensä 356. Sitoutumattomat saivat vaaleissa yli 127 000 ääntä. Samana vuonna perustettiin ensimmäinen alueellinen organisaatio Uudenmaan Sitoutumattomat. Maakuntaorganisaatioita syntyi seuraavina vuosina ympäri maan. Vuonna 1996 sitoutumattomia ehdokkaita meni vaaleissa läpi 450 yhteensä 136 kunnassa. Sitoutumattomien kannatus oli korkeimmillaan vuonna 2000. Tuolloin he saivat 470 valtuutettua ja 4,2 prosenttia äänistä Suomessa.


title: Suomen Sitoutumattomat

text: Vuonna 2004 sitoutumattomien vaalitulos oli 421 valtuutettua ja 2008 enää 286 valtuutettua. Sitoutumattomat valtuutetut keskittyvät kotikuntansa asioihin, mutta heillä on edustuksia myös maakunnallisissa organisaatioissa omien kuntiensa edustajina. Suomen Sitoutumattomilla on ollut edustaja myös Suomen Kuntaliiton valtuustossa.


title: Suomen Sitoutumattomat

text: Sitoutumattomien jäsenjärjestöt osallistuvat pääasiassa kunnallisvaaleihin. Vuoden 1995 eduskuntavaaleissa sitoutumattomat asettivat omilla listoillaan yhteensä 63 ehdokasta kahdeksassa vaalipiirissä. Vaalitulos oli pettymys. Myöhemmin Suomen Sitoutumattomat on järjestönä päättänyt keskittyä kuntavaaleihin. Paikallisia järjestöjä ja ehdokkaita on kuitenkin ollut edelleen mukana eduskuntavaaleissa varsin vähäisellä menestyksellä.


title: Suomen Sitoutumattomat

text: Puolueisiin sitoutumattomat tekevät tarvittaessa yhteistyötä rekisteröityjen puolueiden kanssa paikallistasolla. Yksi esimerkki on se, että 2000-luvun alussa perussuomalaiset Timo Soinin johdolla olivat mukana Espoon sitoutumattomien valtuustoryhmässä, koska sitoutumattomien kannatus Espoossa oli suurempi kuin perussuomalaisten.


title: Suomen Sitoutumattomat

text: Suomen Sitoutumattomien ensimmäinen puheenjohtaja 1991–1997 oli toimiupseeri Veikko Kostiainen Tuusulasta, entinen MM-tason kilpasuunnistaja. Vuosina 1998–2002 puheenjohtajana oli diplomi-insinööri Vesamatti Laakso Vantaalta. Hän on jatkanut sen jälkeen yhdistyksen sihteerinä. Vuosina 2003–2004 yhdistystä johti filosofian lisensiaatti Heidi Mikkola Espoosta. Sen jälkeen valtakunnallisen järjestön puheenjohtajuus siirtyi Uudeltamaalta Pirkanmaalle ja järjestöä johti 2006–2009 puhdistamon hoitaja Teuvo Nieminen, Valkeakosken kaupunginvaltuuston puheenjohtaja.


title: Suomen Sitoutumattomat

text: Vuonna 2010 puheenjohtaja saatiin Kaakkois-Suomesta, kun tehtävään valittiin päätoimittaja Antti O. Arponen Lappeenrannasta. Hänen jälkeensä 2011 järjestön ykkösmiehenä on ollut kiinteistöneuvos Antti Mustonen Mäntyharjusta Etelä-Savosta.


title: Suomen Sitoutumattomat

text: Suomen Sitoutumattomat ei pidä puolueiden listoilla esiintyviä sitoutumattomia ”aidosti” sitoutumattomina. Yhdistys pitää oikeutenaan määritellä, kuka saa käyttää termiä sitoutumattomat järjestön nimessä.


title: Suomen Sitoutumattomat

text: Suomen Sitoutumattomilla on jäsenyhdistyksiä ympäri maata. Liittoon kuuluvat muun muassa Uudenmaan Sitoutumattomat, Espoon Sitoutumattomat, Hyvinkään sitoutumattomat, Meidän Lohja, Sitoutumaton Kansalaisliike Myö (Lappeenranta), Mäntyharjun Puolueisiin Sitoutumattomat, Pro Vantaa, Siuntion Sitoutumattomat, Raision Sitoutumattomat, Tampereen Sitoutumattomat, Valkeakosken Sitoutumattomat, Pohjois-Karjalan Sitoutumattomat, Parempi Heinola ja Pertunmaan Sitoutumattomat.


title: M113

text: M113 on yhdysvaltalainen panssaroitu miehistönkuljetusajoneuvo, joka on toiminut alustana monille eri tarkoituksiin käytetyille ajoneuvoille. M113:a ja sen yli 40 muunnosta on valmistettu kaikkiaan yli 80 000 kappaletta, mikä tekee siitä maailman käytetyimmän panssariajoneuvon. Vaunua on käytetty yli 50 maassa.


title: M113

text: M113 esiteltiin ensimmäisen kerran vuonna 1960. Se on kehitetty Fordin ja Kaiser Aluminium and Chemical Co:n M59- ja M75-mallien pohjalta. M113:n alkuperäinen valmistaja oli sanjoselainen Food Machinery Corporation. Tilausmäärien supistuessa 1990-luvulle tultaessa FMC ryhtyi yhteistyöhön Harsco Corporationin kanssa synnyttäen United Defense Industries -yhtiön. Se valmisti myös M2 Bradley -rynnäkköpanssarivaunua. M113:n nykyinen valmistaja on BAE Systems Land and Armaments johon United Defense sulautettiin keväällä 2005.


title: M113

text: M113 suunniteltiin mekanisoituun sodankäyntiin miehistönkuljetusajoneuvoksi. Miehistöä on kaksi ja lisäksi vaunuun mahtuu 11 sotilasta varusteineen. Perusaseistuksena on yksi 12,7 mm M2-konekivääri. M113 on rakennettu lentokonealumiinista, joka antaa saman suojan kuin teräs, etunaan pienempi paino. Panssarointi on nykyisin 12–38 mm paksu. Alkuperäinen moottori oli 209 hv bensiinimoottori, joka jo vuoden 1964 M113A1 mallissa korvattiin 212 hv dieselmoottorilla. Nykyinen M113A3 käyttää 275 hv dieselmoottoria ja painaa 12,25 tonnia. Vaunu on uiva, ilmakuljetteinen ja laskuvarjolla pudotettava.


title: Otanmäki

text: Otanmäki on taajama Kajaanin kaupungissa. Se kuului entiseen Vuolijoen kuntaan vuoteen 2007 asti, jolloin Vuolijoki liittyi Kajaaniin. Otanmäki syntyi 1950-luvulla rautamalmikaivoksen ympärille. Kaivos oli toiminnassa 1953–1985. Sen omisti alkuaan valtionyhtiö Otanmäki Oy, jolta se siirtyi toiselle valtionyhtiölle Rautaruukki Oyj:lle 1968. Kaivoksen yhteydessä toimivat rikastamo ja vanadiinitehdas.


title: Otanmäki

text: Otanmäessä toimii kiskoliikennekalustoa valmistavan Transtech Oy:n vaunutehdas. Alun perin junanvaunutehtaan perusti Rautaruukki 1980-luvun puolivälissä. Tehdas rakennettiin korvaamaan kaivoksen lopettamisen johdosta menetettyjä työpaikkoja. Otanmäkeen johtaa tavaraliikenteen käytössä oleva vähäliikenteinen Otanmäen rata, joka erkanee Iisalmen–Kontiomäen radalta Murtomäen asemalla.


title: Otanmäki

text: Otanmäessä on tarvittavat peruspalvelut, muun muassa kauppa, apteekki, posti, kirjasto, hammashoitola, maauimala, baari ja huoltoasema. Otanmäen etäisyys Kajaanin kaupungin keskustasta on 37 kilometriä ja Vuolijoen taajamasta 12 kilometriä. Kylässä sijaitsee ala- ja yläaste. Otanmäessä oli lukio vuoteen 2008 asti.


title: Kaksoislaskutus

text: Kaksoislaskutus tarkoittaa sitä, että valekaupalla alennetaan tullattavan tavaran tullausarvoa. Tavara ostetaan vapaasti varastossa myyjämaassa ja myydään kuormaamisen jälkeen matkalla rajalle veroparatiisissa olevalle yhtiölle tappiolla.


title: Kaksoislaskutus

text: Näin saadaan alempi tullausarvo, millä säästetään valmisteveroa, tullia sekä myös tämän perusteella määräytyvää arvonlisäveroa tuontimaassa. Tappiolla peiteyritykselle halvemmalla myyneen yrityksen jatkuvat tappiot katetaan myynti- ja ostomaan ohittavilla rahansiirroilla.


title: Kaksoislaskutus

text: Kaksoislaskutuksessa tullimaksuja kierretään muuttamalla tavaran arvo laskussa ennen Venäjän rajaa. Venäjän lain mukaan se on rikollista. EU ei ole menettävä puoli. Kaksoislaskutuksessa Suomeen perustettu venäläisyhtiö ostaa EU-maasta tavaraa. Lasku maksetaan veroparatiisissa. Tavarat jaetaan eri varastoihin uusilla laskuilla, jotka näytetään Venäjän tullille. Mukaan liitetään halvempaa tavaraa.


title: Kaksoislaskutus

text: Venäjälle maahantuodun tavaran arvo on tilastollisesti alhaisempi kuin sinne viedyn tavaran arvo kaksoislaskutuksesta johtuen. Suomen Pankin Venäjän-tutkija Simon-Erik Ollus arvioi Talouselämän artikkelissa tammikuussa 2007, että Suomen ja EU-maiden itäviennistä kolmasosa kaksoislaskutetaan. ""Virallisissa tullitilastoissa Venäjän ja Suomen tilastojen ero viennin arvosta revähti vuonna 2005 lähes 60 prosenttiin. Vilunkipelin osuus siitä on kuitenkin vain kolmannes. Esimerkiksi kun tuote tuodaan vaikka Saksan kautta Suomeen ja viedään täältä edelleen Venäjälle, kirjaa Suomen tulli sen tuonniksi Suomeen ja vienniksi Venäjälle. Venäjän tullille tämä on kuitenkin pelkästään tuontia Saksasta.""


title: Kaksoislaskutus

text: Asiaan pyritään puuttumaan tarkkailemalla tilannetta puolivuosittain tullihallintojen kesken ja kehittämällä tarkastusta. Edelleen kaksoislaskutusta voidaan yrittää vähentää sähköisellä tullauksella. Käytännössä sähköinen tullaus tarkoittaa sitä, että ilmoitus tavarasta kulkee suojatussa it-järjestelmässä. Sähköiseen tullausjärjestelmään on rikollisten ja erilaisten muiden toimijoiden paljon vaikeampi soluttautua kuin perinteiseen tullaukseen. Näin tavaran arvo ei matkalla pääse muuttumaan.


title: Kaksoislaskutus

text: Venäjä ei ole ollut valmis siirtymään sähköiseen tullaukseen, joka lopettaisi välistä vedot. Suomalaisyritysten mukaan rehellisesti toimivat eivät pärjää hintakilpailussa kaksoislaskuttajan kanssa.


title: Márkos Pagdatís

text: Márkos Pagdatís (, s. 17. kesäkuuta 1985 Limassol, kansainvälisesti usein "Marcos Baghdatis") on kyproksenkreikkalainen tennisammattilainen. Oikealla kädellä pelaava Pagdatís siirtyi ammattilaiseksi loppuvuodesta 2003 voitettuaan ITF:n junioreiden maailmanmestaruuden.


title: Márkos Pagdatís

text: Suuri osa kaudesta 2004 oli mennyt keskinkertaisesti, mutta vuoden loppua kohti Pagdatísin peli parani. Hän oli Andre Agassin lisäksi ainoa pelaaja, joka pystyi viemään maailman ykköspelaajalta Roger Federeriltä erän tämän matkalla vuoden 2004 US Openin mestaruuteen. Vuoden viimeisen Grand Slamin jälkeen Pagdatísin loppuvuosi meni hienosti, ja hän valtasi kaksi challenger-tason turnausta voitettuaan useita korkeammalla sijalla olleita pelaajia.


title: Márkos Pagdatís

text: Kausi 2005 alkoi kehnosti Pagdatísin pudottua Chennai Openista jo ensimmäisellä kierroksella. Hän kokosi itsensä seuraavassa turnauksessa, joka oli Australian avoimet. Toisella kierroksella hän pudotti kahdenkymmenen parhaan joukkoon sijoitetun Ivan Ljubičićin ja toisella kierroksella hän kukisti toisen huipun, Tommy Robredon suoraan erin 3–0. Arpa kuitenkin heitti neljännelle kierrokselle vastaan taas Federerin, jolle Pagdatís hävisi. Pagdatís loukkaantui Australian turnauksen jälkeen ja oli poissa kilpakentiltä huhtikuuhun asti. Hän palasi kiertueelle massakentillä käytävässä Estoril Openissa, jossa kohtasi ensimmäisellä kierroksella massapelaajien huippuihin lukeutuvan Juan Carlos Ferreron. Pagdatís ei kyennyt hyödyntämään kahta ottelupalloaan Ferreroa vastaan, joka lopulta pudotti hänet. Kauden kokokohta oli loppuvuoden Baselin turnaus. Pagdatís marssi loppuotteluun asti pudottamalla muiden muassa entisen maailmanlistan kakkosen Tommy Haasin, José Acasuson (#40) ja David Nalbandianin. Väsynyt Pagdatís hävisi loppuottelussa Fernando Gonzálezille 7–6, 3–6, 5–7, 4–6. Hän kuitenkin teki historiaa olemalla ensimmäinen ATP-turnauksen loppuotteluun yltänyt kyproslainen.


title: Márkos Pagdatís

text: Australian avoimissa 2006 maailmanlistalla sijalla 54 ollut Pagdatís järjesti yllätyksen nousemalla loppuotteluun pudotettuaan kolme top 10 -pelaajaa: Andy Roddickin (3.) neljässä, Ivan Ljubičićin (7.) viidessä ja välierässä David Nalbandianin (4.) niin ikään viidessä erässä. Finaalissa hän kärsi tappion Roger Federerille 7–5, 5–7, 0–6, 2–6. Wimbledonin turnauksessa Pagdatís selviytyi välieriin. Ensimmäisen turnausvoittonsa ammattilaisena hän saavutti Pekingissä.


title: Márkos Pagdatís

text: Vuonna 2007 Pagdatís otti uransa toisen turnausvoiton Zagrebissa. Vuoden Grand Slam -turnauksista hän menestyi parhaiten Wimbledonissa selviytymällä puolivälieriin. Vuoden lopussa hän oli maailmanlistalla sijalla 16.


title: Márkos Pagdatís

text: Vuonna 2008 Pagdatís pelasi vain vähän loukkaantumisten vuoksi. Hänen paras tuloksensa oli välieriin pääsi Marseillessa helmikuussa ja puolivälieriin pääsy Hallessa kesäkuussa. Australian avoimissa hän pääsi kolmannelle kierrokselle, jolla hän hävisi lähes viisi tuntia kestäneessä ottelussa Lleyton Hewittille. Wimbledonissa hän hävisi neljännellä kierroksella Feliciano Lópezille. Turnauksen jälkeen hän jäi kahden kuukauden kilpailutauolle oikean ranteen rasitusmurtuman vuoksi.


title: Márkos Pagdatís

text: Vuonna 2009 Pagdatís saavutti uransa kolmannen ATP-turnausvoiton voittamalla Tukholman turnauksen loppuottelussa Olivier Rochusin. Helmikuussa hän pääsi puolivälieriin Johannesburgin ja Delray Beachin turnauksissa.


title: Márkos Pagdatís

text: Kaudella 2010 Pagdatís pääsi puolivälieriin tai pidemmälle 11 kertaa. Hän saavutti uransa neljännen kaksinpelin turnausvoittonsa Sydneyssä. Washingtonin ja Moskovan turnauksissa hän hävisi loppuottelun. Vuoden aikana hän otti voitot maailmanlistan ykkösistä, Rafael Nadalista ja Roger Federeristä. Federerin hän voitti Indian Wellsin kolmannella kierroksella ja Nadalin Cincinnatin puolivälierässä. Kauden päättyessä Pagdatís oli maailmanlistan 20 parhaan joukossa ensimmäisen kerran kolmeen vuoteen.


title: Márkos Pagdatís

text: Kaudella 2011 Pagdatís pääsi 11. kerran ATP-turnauksen loppuotteluun Kuala Lumpurissa, jossa hän hävisi Janko Tipsarevićille. ’s-Hertogenboschissa hän pääsi välieriin.


title: Márkos Pagdatís

text: Pagdatís aloitti vuoden 2012 pääsemällä puolivälieriin Brisbanen turnauksessa. Seuraavalla viikolla hän pääsi välieriin Sydneyssä. Australian avoimissa hän hävisi toisella kierroksella Stanislas Wawrinkalle. Zagrebissa hän pääsi välieriin ja Münchenissä puolivälieriin. Ranskan avoimissa hän hävisi toisella kierroksella ja Wimbledonissa kolmannella kierroksella. Lontoon olympialaisissa hän kärsi kolmannella kierroksella jo kauden kolmannen tappionsa Andy Murraylle. Yhdysvaltain avoimissa hän hävisi toisella kierroksella.


title: Munda

text: Munda on Salomonsaarille kuuluvan New Georgian saaren suurin asutuskeskus. Siellä oli noin 2 800 asukasta vuoden 2009 väestönlaskennassa. Munda sijaitsee saaren länsiosissa. Länsiosan lounaisin kohta on nimetty asutuskeskuksen mukaan Munda Pointiksi.


title: Munda (täsmennyssivu)

text: Munda on:


title: Richard Harris

text: Sir Richard St. John Harris (1. lokakuuta 1930 Limerick, Munster, Irlanti – 25. lokakuuta 2002 Lontoo, Englanti, Iso-Britannia) oli irlantilainen, kahdella Oscar-ehdokkuudella huomioitu näyttelijä ja muusikko. Hän näytteli muun muassa elokuvissa "Mies hevosena", "Gladiator", "Navaronen tykit", "Armoton" ja ennen kuolemaansa myös kahdessa ensimmäisessä Harry Potter -elokuvassa Albus Dumbledorena.


title: Richard Harris

text: Harris oli lisäksi laulaja. Hänen tunnetuin esittämänsä kappale on Jimmy Webbin säveltämä ja sanoittama "MacArthur Park". Muita tunnetuimpia lauluja ovat "My Boy", "A Tramp Shining", "The Yard Went On Forever" ja "How I Spent My Summer".


title: Richard Harris

text: Harris kuoli Hodgkinin tautiin vuonna 2002. Vuodesta 2004 Michael Gambon jatkoi Albus Dumbledoren roolissa.


title: Richard Harris

text: Harrisin mukaan on nimetty vuonna 2002 perustettu British Independent Film Awards -gaalan palkinto, joka jaetaan vuosittain näyttelijälle jolla on ollut merkittävä vaikutus brittiläiselle elokuvalle.


title: Nailbomb

text: Nailbomb oli Max Cavaleran ja Alex Newportin perustama heavy metal -yhtye. Yhtye perustettiin vuonna 1993. Se sai levytyssopimuksen Roadrunner Recordsin kanssa ja julkaisi albumin "Point Blank", joka oli sekoitus thrash metallia, industrial metallia ja hardcore punkkia. Yhtyeen toinen ja viimeinen albumi oli "Proud to Commit Commercial Suicide". Se oli livelevy, joka oli äänitetty konsertissa Alankomaissa vuonna 1995. Yhtye hajosi tämän jälkeen.


title: Nailbomb

text: Nailbomb oli sekä Cavaleralle että Newportille sivuprojekti. Cavalera tunnetaan yhtyeistä Sepultura, Soulfly sekä Cavalera Conspiracy ja Newport yhtyeestä Fudge Tunnel.


title: Danny DeVito

text: Daniel Michael "Danny" DeVito, Jr., (s. 17. marraskuuta 1944 Neptune, New Jersey) on yhdysvaltalainen näyttelijä, ohjaaja ja tuottaja. Hän meni naimisiin näyttelijä Rhea Perlmanin kanssa 26. tammikuuta 1982, ja heillä on kolme lasta, Lucy Chet DeVito (s. 1983), Grace Fan DeVito (s. 1985) ja Jake Daniel DeVito (s. 1987). Pariskunta erosi loppuvuodesta 2016.


title: Darkwell

text: Darkwell on itävaltalainen goottimetalliyhtye. Basisti Roland Wurzer ja kitaristi Roman Wiencke perustivat sen Innsbruckissa vuonna 1999.


title: Luontoilta

text: Luontoilta on Yleisradion lähettämä radio- ja televisio-ohjelma, jossa asiantuntijat vastaavat luontoaiheisiin kysymyksiin. Ohjelma lähetetään Radio Suomessa noin kerran kuussa. Televisioituja lähetyksiä on lähetetty TV1:ssä.


title: Luontoilta

text:
Luontoiltaa juontaa nykyisin Pirkka-Pekka Petelius, ja asiantuntijoina toimivat luontotoimittaja Juha Laaksonen (erityisalana linnut), eläintieteilijä Heidi Kinnunen (nisäkkäät), tutkija Ari Saura (kalat), museomestari Jaakko Kullberg (hyönteiset) ja yli-intendentti Henry Väre (kasvit).
__notoc__


title: Luontoilta

text: Ensimmäinen Luontoilta lähetettiin Yleisradiossa vuonna 1975. Siinä asiantuntijoina olivat Matti Helminen, Kauri Mikkola ja Seppo Vuolanto. Ensimmäinen televisioitu lähetys oli TV1:n yhteislähetys radion kanssa Taipalsaaren Kyläniemestä 30. kesäkuuta 1982. Suurin osa televisiolähetyksistä on tehty studiossa.


title: Luontoilta

text: Ohjelman kehitti Veikko Neuvonen, joka toimi myös sen ensimmäisenä juontajana. Hänen kanssaan asiantuntijoina toimivat Seppo Vuokko (erityisalana kasvit), Kauri Mikkola (hyönteiset), Seppo Vuolanto (linnut), Ilkka Koivisto (nisäkkäät), Matti Helminen (nisäkkäät) ja Harri Dahlström (kalat). Satunnaisia vaihteluja lukuun ottamatta nämä asiantuntijat olivat mukana ohjelman teossa, kunnes vuoden 2008 alussa vetovastuu siirtyi Peteliuksen ryhmälle. Vuokko ja Vuolanto ovat vielä mukana ryhmässä, joka vastaa Suomen luonto -lehden kysymyspalstalle lähetettyihin kysymyksiin.


title: Luontoilta

text: Luontoilta täytti Neuvosen elämästä reilut kaksikymmentä vuotta. Hän ideoi ohjelman siirtyessään kesätoimittajan tehtävistä tiedetoimittajan toimeen. Neuvosen ajatuksena oli saada aikaan ohjelma, joka toimisi jonkin aikaa, mutta ohjelman suosio kasvoi ja ohjelma jatkui alkuperäisen konseptin periaatteella. Neuvonen on sittemmin myös toimittanut Viikon luontoääntä, joka on ollut leimaa antava yleisradion ilmeelle.


title: Luontoilta

text: Pirkka-Pekka Petelius oli haaveillut luonto-ohjelman teosta, mutta kun häntä pyydettiin ohjelman tekoon mukaan, hän oli ensin kauhuissaan. Peteliuksen luontotuntemus on kuitenkin ollut mittava. Neuvosen vetäydyttyä eläkkeelle, Peteliuksesta tuli Luontoillan isäntä.


title: Luontoilta

text:
Luontoilta vastasi kuulijoiden tarpeeseen aikana jolloin suorat kontaktit kuulijoihin lisääntyivät. Ohjelma, jossa vastattiin puhelimitse erilaisiin luontoa koskeviin kysymyksiin oli ensin vailla nimeä. Ohjelma aloitti työnimellä Luontoilta ja se vakiintui ohjelman tunnetuksi nimeksi.
Ensimmäisten lähetysten jälkeen ohjelman erilaiset asiantuntijat ovat lisääntyneet ja vahvistuneet vuosien mittaan. Kantava ajatus on ollut, että ohjelma pystyy vastaamaan hyvinkin monipuolisiin ja erilaisiin kuulijoihin kysymyksiin. Vuosien varrella kaikki puheluiden välityksellä tulleet kysymykset asiantuntijoille ovat olleet aina ainutkertaisia ja yllätyksellisiä. Ohjelmaa on leimannut vahvasti puheohjelman luonne.


title: Luontoilta

text: 22. heinäkuuta 2015 tasavallan presidentti Sauli Niinistö soitti luontoiltaan.


title: Ill Niño

text: Ill Niño on yhdysvaltalainen heavy metal -yhtye, joka perustettiin New Jerseyssä vuonna 1999. Sen alkuperäinen nimi oli El Niño, mutta se muutettiin Ill Niñoksi, koska El Niño oli jo käytössä toisella yhtyeellä. Yhtye perustettiin New Jerseyssä ja se julkaisi ensimmäisen EP:nsä vuonna 2000. Sitä seurasi vuonna 2001 esikoisalbumi "Revolution Revolución". Vuonna 2003 yhtye julkaisi "Confession" albumin, josta kappale "How Can I Live" pääsi Freddy vs. Jason -kauhufilmin soundtrackille. Seuraavan albumin nimi oli "One Nation Underground", joka julkaistiin 2005. Yhtyeen neljäs albumi "Enigma" julkaistiin Yhdysvalloissa 2008 tammikuussa. Viiden albumi "Dead New World" julkaistiin syyskuussa 2010.


title: Virgin Black

text: Virgin Black on australialainen, Adelaidesta kotoisin oleva yhtye, joka yhdistää musiikissaan gootti-doomia ja sinfonista metallia. Yhtyeellä on levytyssopimus Massacre Recordsin ja The End Recordsin kanssa, ja on julkaissut 4 albumia ja ep:n. Yhtye kertoo nimensä () tarkoittavan "epätavallista harmoniaa puhtauden ja ihmisyyden pimeyden välisessä vastakkainasettelussa."


title: Virgin Black

text: Virgin Blackin esimuoto oli koossa jo vuonna 1993 kun Rowan London (laulu, syntetisaattori), Samantha Escarbe (kitara), Craig Edis (kitara), laulu), Brad Bessel (basso) ja Daniel Bushby (rummut) soittivat yhdessä Adelaiden kaupungissa. Yhtyeen pääasialliset lauluntekijät ovat alusta lähtien olleet London ja Escarbe. Vuonna 1994 Bushby ja Bessel jättivät yhtyeen. Bessel vaikuttaa nykyisin Synnöve-yhtyeessä. Vuoden 1994 aikana Kelvin Sugars liittyi rumpaliksi. Virgin Black perustettiin virallisesti vuonna 1995. Yhtye äänitti tuolloin ensimmäisen omakustanteisen nimidemonsa "Virgin Black", jota ennen Sugars lähti yhtyeestä ja vastaavasti mukaan tulivat basisti Graham Billing sekä rumpali Dino Cielo. Demo on tyyliltään doom-death metalia. Vuonna 1996 Billing jätti Virgin Blackin ja hänen tilalleen tuli Aaron Nicholls. Hän ehti vaikuttaa yhtyeessä vuoteen 1998 saakka, jolloin Virgin Black äänitti ep:n "Trance". Sillä on vaikutteita darkwavesta.


title: Virgin Black

text: Ian Millerin liityttyä uudeksi basistiksi yhtyeen riveihin Virgin Black alkoi levyttää omakustanteisesti esikoisalbumiaan "Sombre Romantic" vuonna 2000. Saksalainen Massacre Records -levy-yhtiö tarjoutui julkaisemaan albumin Euroopan markkinoille vuonna 2001. "Sombre Romanticin" myötä yhtye alkoi kirjoittaa entistä oopperamaisempia ja sinfonisempia kappaleita sekä ylitunteellisempia sanoituksia. "Sombre Romantic" sai ylistäviä arvosteluja eri medioissa, kuten saksalaisessa Orkus-lehdessä. Pian Virgin Black kiinnitettiin New Yorkissa konttoriaan pitävälle The End Recordsille, josta tuli yhtyeen pääasiallinen levy-yhtiö, ja Massacre Recordsin jäi vastaamaan Euroopan julkaisuista. Pian The End Records julkaisi albumin Yhdysvaltojen markkinoille. Vuonna 2002 saatuaan toisen albuminsa äänitykset valmiiksi yhtye esiintyi Saksassa Wave-Gotik-Treffen-festivaaleilla sekä kiersi Yhdysvaltojen länsirannikkoa Agallochin ja Antimatterin kanssa ja palasi Australiaan ennen kuin aloitti kansainvälisen kiertueensa. Vuonna 2003 marraskuussa Virgin Black julkaisi albumin "Elegant... and Dying", jonka kappaleet ovat edelliseen verrattuna mahtipontisempia ja eeppisempiä sekä kestoltaan huomattavasti pitempiä. Escarbe soitti albumilla selloa ja vieraileva muusikko Sonia Wilkie soitti huilua. "Elegant...and dying" on ollut arvostelumenestys lukuisissa viestimissä ja laajensi huomattavasti yhtyeen ihailijakuntaa: albumin julkaistuaan Virgin Black teki Australian kiertueen Opethin kanssa sekä kiersi Australian itärannikon kaupunkeja Syndneystä kotoisin olevan black metal -yhtye Nazxulin kanssa. Lisäksi yhtye konsertoi yhtyeiden kuten Paradise Lostin, Cathedralin, Entombedin sekä Tiamatin kanssa.


title: Virgin Black

text:
Vuonna 2006 Virgin Black alkoi levyttää uutta albumia. Johtuen kiinnostuksestaan taidemusiikkiin, Rowan London ja Samantha Escarbe sävelsivät Adelaiden sinfoniaorkesterin kanssa musiikkia. Levytyssessiot olivat tuottoisat: 10. maaliskuuta 2006 The End Records tiedotti, että yhden albumin sijasta Virgin Black jakaa tuotoksensa kolmeen osaan, jota kutsutaan kokonaisuutena "Requiemiksi". Ensimmäinen albumi, "Requiem – Pianissimo" on täysin taidemusiikkiin suuntautunut, ja sisältää Adelaiden sinfoniaorkesterin soitantaa, kuorolaulua ja soololaulua. Toinen osa "Requiem – Mezzo Forte" rakentuu sinfoniaorkesterin ja yhtyeen yhteissoittoon, jossa taidemusiikki ja metallimusiikki yhdistyvät tapapuolisesti. Kolmas osa, "Requiem – Fortissimo", painottuu enemmän death-doom metal -tyyliin ja edustaa yhtyeen mukaan sen tähän mennessä raskainta ulosantiaan. The End Records ilmoitti ensin julkaisevansa albumit vuoden 2006 aikana mutta erinäisistä syistä niiden julkaisuajankohta siirrettiin vuodelle 2007. Tammikuussa 2007 Craig Edis, Ian Miller ja Dino Cielo jättivät yhtyeen. Uusiksi jäseniksi liittyivät Luke Faz (rummut) ja Grayh (basso). Kuukautta myöhemmin The End Records ilmoitti "Requiem"-sarjan järjestyksestä poiketen julkaisevansa ensin keskimmäisen osan, "Requiem – Mezzo Forten" Yhdysvalloissa sekä Australiassa 3. huhtikuuta 2007 ja Euroopassa 27. huhtikuuta 2007.
Toukokuun ja huhtikuun välillä Virgin Black aloitti julkaisukiertueen Australian poikki norjalaisen Arcturus-yhtyeen kanssa. Kiertueella Virgin Blackin riveissä toimii sessiokitaristi Mark Kelson, joka tunnetaan nykyisestä yhtyeestään The Eternal. Virgin Black esiintyi 22. huhtikuuta Sveitsissä, joka jäi sattuneesta syystä yhtyeen ainoaksi Euroopan keikaksi kiertueella. Tapahtumassa oli etukäteen saatavilla Massacre Recordsin rajoitettua digipak-painosta, johon kuuluu lisä-cd. Lisälevyt tiettävästi sisälsivät väärät kappaleet painovirheen vuoksi. Kesällä 2007 Virgin Black teki Yhdysvaltojen kiertueen muiden muassa suomalaisyhtye To/Die/Forin kanssa.


title: Virgin Black

text: Kolmas osa ja julkaisujärjestyksessään toinen osa "Requiem"-trilogiasta, "Requiem - Fortissimo" julkaistiin 19. helmikuuta 2008 The End Recordsilla. Massacre Records -julkaisusta ei ole tietoa. Virgin Black teki Amorphisin, Leaves' Eyesin ja Samaelin kanssa Pohjois-Amerikan kiertueen syksyllä. Metal Storm -sivuston lukijat äänestivät "Requiem Fortissimon" "vuoden 2008 parhaaksi doom metal -albumiksi".


title: Virgin Black

text: Virgin Blackin musiikki on yhdistelmä doom metalia ja taidemusiikkia. Imagossaan yhtye hyödyntää näkyvästi goottilaista estetiikkaa, ja sen vuoksi Virgin Blackin tyyliä on nimitetty muun muassa "goottitunnelmaiseksi darkwaveksi" ja "sinfoniseksi gootti-doomiksi". Nimidemonsa ja "Trance"-ep:nsä death-doom metal -juurien jälkeen yhtye kehitti ilmaisutavan, joka yhdistää aineksia niin darkwavesta, taidemusiikista kuin doom metalista. Virgin Black nimittäin mainitsee vaikuttajikseen englantilaisen death-doom metal -yhtyeen My Dying Bride, yhdysvaltalaisen, goottilaista oopperametallia soittavan Saviour Machinen sekä 1800-luvun taidemusiikin. "Sombre Romantic" -albumia leimaa sinfoninen ote ja Rowan Londonin laaja-alainen laulutyylien kirjo, joka esittelee niin kirkunaa, murinaa, kuin kuorolaulua ja oopperalle tyypillistä korkeaa tenorilaulua, jossa korostuu mahtipontinen ylitunteellisuus. Yhtyeen musiikki on pääsääntöisesti alakuloista ja hidastempoista mutta soolokitaristi Samantha Escarbe esittää satunnaisesti paahtavaa, extreme metalille ominaista hyökkäävää tyyliä, kuten kappaleessa "Drink the Midnight Hymn" esikoisalbumilta. Toisinaan Escarbe soittaa pitkäkestoisia kitarasooloja kuten instrumentaalilla "Weep for Me". Tietyissä kappaleissa, kuten "Walk without Limbs", yhdistetään selloa ohjelmoituihin rumpukomppeihin.


title: Virgin Black

text: Virgin Blackin sanoitukset tunnetaan sisäänpäinkääntyneinä, runollisina ja ylitunteellisina, ja aiheet käsittelevät tavallisesti vakaumuksellisia asioita goottilaisella otteella. Vaikka Virgin Blackin jäsenillä on kristillisiä uskomuksia, yhtye on usein yrittänyt selittää, että sen musiikki on tutkimusmatka hengellisyyteen ja se pyrkii korostamaan eroa Kirkon ja kristinuskon hengellisen puolen välillä.. Kysyttäessä yhtyeen musiikin "uskonnollisesta tunnelmasta" Rowan London vastasi: "Teemme musiikkimme ja sanoituksemme henkilökohtaisista lähtökohdista. Siten niillä tosiaan on tietty moraali ja merkitys, mutta me rohkaisemme myös ihmisiä soveltamaan niitä omaan elämäntilanteeseensa. Esimerkiksi 'Museum of Iscariot' kirjoitettiin hengellisestä näkökulmasta kuvaamaan kamppailua, jota käymme ylittääksemme rajat, jotka olemme nähtävästi asettaneet itsellemme. Vaikka se on kirjoitettu hengellisessä asiayhteydessä, sen voi nähdä käsittelevän eri osa-alueita elämässä. On tärkeää ymmärtää, että me emme yritä käyttäytyä ikään kuin tietäisimme kaiken elämästä. Olisi vain hienoa nähdä, että useammat ihmiset ajattelisivat muitakin kuin materialistisen maailman asioita."


title: Virgin Black

text: Studioalbumit


title: Virgin Black

text: EP:t


title: Virgin Black

text: Demot


title: Samantha Bond

text: Samantha Bond (s. 27. marraskuuta 1961) on englantilainen näyttelijä, joka tunnetaan parhaiten Pierce Brosnanin tähdittämistä James Bond -elokuvista, joissa hän näyttelee Moneypennyä. Lisäksi Bond on esiintynyt useissa televisiosarjoissa kuten "Downton Abbey" ja teatterissa. Hän on Royal Shakespeare Companyn jäsen.


title: Roger Spottiswoode

text: Roger Spottiswoode (s. 5. tammikuuta 1945 Ottawa, Kanada) on kanadalainen elokuvaohjaaja, jonka ohjaustöihin lukeutuu muun muassa James Bond -elokuva "Huominen ei koskaan kuole" (1997).


title: Kingdom Come

text: Kingdom Come on Saksalainen hard rock -yhtye. Sen perusti hampurilaissyntyinen laulaja Lenny Wolf vuonna 1987. Yhtyeen ensimmäinen single oli "Get It On". Ensimmäinen albumi, "Kingdom Come" (1988) myi kultaa. Seuraavat albumit eivät myyneet yhtä hyvin. Kaikki muut Kingdom Comen jäsenet paitsi Wolf jättivät yhtyeen. Wolf on saanut yhtyeeseen sittemmin uusia jäseniä. Yhtye levyttää yhä.


title: Colin Clive

text: Colin Clive (syntyjään Colin Glenn Clive-Greig, 20. tammikuuta 1900 – 25. kesäkuuta 1937) oli brittiläinen näyttelijä, jonka kaikkein tunnetuin rooli oli "Henry Frankenstein" James Whalen elokuvissa Frankenstein ja Frankensteinin morsian.


title: Colin Clive

text: Clive syntyi Ranskassa everstin pojaksi, ja ennen näyttelijäksi ryhtymistä hän oli armeijan palveluksessa. Ensimmäisen kerran hän työskenteli James Whalen kanssa Savoy Theatressa "Journey's End" -nimisen tuotannon parissa.


title: Colin Clive

text: Clive kärsi alkoholismista ja kuoli keuhkokuumeeseen vuonna 1937.


title: Lake of Tears

text: Lake of Tears on ruotsalainen yhtye, joka soittaa pääasiassa doom metallia ja gootti metallia, mutta musiikkityyli on laajentunut ja nykyään yhtye soittaa myös psykedeelistä rockia ja progressiivista metallia.


title: Lake of Tears

text: Se julkaisi ensimmäisen albuminsa 1994. Yhtye hajosi vuonna 2002, mutta teki comebackin runsaan vuoden kuluttua.


title: Lake of Tears

text: Lake of Tearsin perustivat 1990-luvun alussa Daniel Brennare, Jonas Erikkson, Mikael Larsson ja Johan Oudhuis. Heidän ensimmäinen albuminsa, "Greater Art", julkaistiin Black Mark levy-yhtiön kautta vuonna 1994, joka oli sisällöltään doom metallia.


title: Lake of Tears

text: Lake of Tearsin toinen albumi, Headstones, julkaistiin 1995. Musiikkityylin oli tullut uusia muutoksia, kuten raskaammat kitarariffit, jotka mahdollistivat sen, että albumi kuulosti melodisemmalta ja melankolisemmalta.


title: Lake of Tears

text:
Jos "Headstones" oli uudistettu versio ensimmäisestä albumista, "A Crimson Cosmos" oli uudelleensyntyminen. "A Crimson Cosmos" oli erittäin melodinen albumi. Albumin päätösraita "A Crimson Cosmos", heijasti selvästi vaikutteita Pink Floydista, kun taas muut kappaleet, kuten "Lady Rosenred" ja "Raistlin and the Rose" heijastivat fantasiakirjallisuutta.
Kitaristi Jonas Eriksson lähti yhtyeestä ennen julkaisua ja hänet korvattiin Ulrik Lindblomilla. Hän soitti yhtyeessä vuoteen 1999 jolloin hän myös jätti yhtyeen ja hänet korvasi Magnus Sahlgren, joka soitti soolokitaristina, mutta vain vierailijana.


title: Pristina

text: Pristina (, ) on Kosovon pääkaupunki. Vuoden 2011 väestönlaskennassa sen asukasluku oli 198 897. Suurin osa kaupungin asukkaista on albaaneja. Pristina oli yksi keskiaikaisen Serbian pääkaupungeista ja myöhemmin autonomisen Kosovon pääkaupunki. Siitä tuli itsenäisen Kosovon pääkaupunki Kosovon annettua itsenäisyysjulistuksen vuonna 2008. Serbia ei ole tunnustanut maan itsenäisyyttä ja pitää Kosovoa edelleen osana Serbiaa.